HAJI: MALAYSIA JADI NEGARA PERTAMA PEROLEH KEBENARAN OPERASI PUSAT KESIHATAN

MAKKAH: Bagi dua tahun berturut-turut, Malaysia menjadi negara pertama memperoleh kebenaran pengoperasian pusat kesihatan untuk jemaah haji dari kerajaan Arab Saudi.

Ketua Rombongan Haji Malaysia Datuk Seri Syed Saleh Syed Abdul Rahman berkata pusat kesihatan Tabung Haji (TH) di Madinah lulus saringan dan pemeriksaan ketat Kementerian Kesihatan Arab Saudi pada 25 Mei lepas.

“Ini satu pengiktirafan yang diberikan kepada perkhidmatan kesihatan dan juga menunjukkan persediaan kita serta fasiliti yang ada telah mencapai satu tahap tinggi yang membolehkan kepada kebenaran beroperasi ini,” katanya dalam sidang media di sini.

Jelasnya saringan pada tahun ini lebih ketat berbanding tahun lepas dengan negara perlu memenuhi kriteria dari segi fasiliti, peralatan, ruang beroperasi, jumlah pakar perubatan dan pengurusan sisa klinikal.

Syed Saleh berkata amalan dan prosedur operasi standard (SOP) sektor kesihatan Malaysia membantu kelulusan berkenaan, selain hubungan baik Malaysia-Arab Saudi khususnya rombongan haji negara dengan Kementerian Haji dan Umrah Arab Saudi.

“Dari segi nisbah kemudahan yang disediakan seperti katil dan doktor dengan jumlah jemaah haji, saya rasa kita tidak dapat menafikan bahawa kita yang terbaik dan tertinggi berbanding dengan pihak lain,” katanya.

Sementara itu, Syed Saleh memaklumkan seramai 9,078 jemaah haji telah tiba di Tanah Suci menaiki 30 penerbangan dengan 6,112 kini berada di Madinah dan 2,966 di Makkah.

Beliau berkata setakat ini, enam jemaah haji dimasukkan ke wad pusat kesihatan TH di Madinah manakala dua di Hospital Arab Saudi di Makkah akibat masalah kesihatan.

Menurutnya seorang daripada jemaah cedera di kaki akibat terjatuh manakala yang lain mengalami jangkitan paru-paru dengan kesemua mereka yang berumur 60 tahun ke atas berada dalam keadaan stabil.

Katanya ahli keluarga telah dimaklumkan mengenai situasi jemaah haji berkenaan. — AlHijrah Online


SISA MAKANAN KETIKA RAMADAN MENINGKAT SETIAP TAHUN

ISKANDAR PUTERI: Sisa pepejal khususnya melibatkan sisa makanan yang dikutip Perbadanan Pengurusan Sisa Pepejal dan Pembersihan Awam (SWCorp) ketika Ramadan dilihat semakin meningkat setiap tahun.

Timbalan Menteri Pembangunan Kerajaan Tempatan Akmal Nasrullah Mohd Nasir berkata ia dibuktikan menerusi jumlah kutipan sisa pepejal ketika Ramadan tahun lepas yang mencatatkan sebanyak 252,521 tan berbanding 208,143 tan pada 2019.

“Peningkatan berlaku setiap tahun dan dalam tempoh lima tahun ini kita dapat lihat ia meningkat sehingga 21 peratus, daripada pandangan kementerian langkah pertama adalah untuk kurangkan penghasilan sisa makanan.

“Berdasarkan kepada penelitian data tadi, sebanyak 44.5 peratus daripada sisa pepejal yang dikutip itu adalah sisa makanan dan jumlah itu agak besar nilainya,” katanya pada sidang media selepas merasmikan Operasi SWM Environment Negeri Johor Sempena Hari Raya Aidilfitri 2023, di sini malam tadi.

Turut hadir Pengerusi Jawatankuasa Perumahan dan Kerajaan Tempatan negeri Datuk Mohd Jafni Md Shukor, Ketua Pegawai Eksekutif SWCorp Ismail Mokhtar dan Pengurus Besar Korporat SWM Environment Mohd Norlisam Mohd Nordin.

Justeru Akmal Nasrullah berkata orang awam khususnya diharap dapat bekerjasama bagi mengelakkan lambakan sisa makanan berlaku antaranya dengan memanfaatkan operasi kutipan.

Sementara itu, Mohd Norlisam berkata seramai 4,475 kakitangan SWM Environment akan bertugas dengan 588 jentera antaranya lori kompaktor, lori open tipper dan lori Roll-On Roll-Off (RORO) akan digunakan bagi memastikan kelancaran pelaksanaan operasi sempena perayaan Hari Raya Aidilfitri ini.

“Operasi tersebut akan tertumpu kepada perkhidmatan kutipan sisa pepejal terutamanya di 150 kawasan seperti kawasan perumahan berkepadatan umat Islam yang ramai, pusat bandar dan jalan-jalan utama.

“Kutipan sisa domestik pula memfokuskan kepada usaha mengawal limpahan sisa semasa sambutan Hari Raya Aidilfitri nanti.

“Sehubungan itu, penduduk dinasihatkan agar tidak meletakkan sebarang halangan di sepanjang laluan lori kompaktor termasuk kawasan yang berhampiran lokasi penempatan tong sampah bagi memastikan kelancaran operasi kutipan sisa domestik,” katanya.–AlHijrah Online


Peristiwa 13 Mei: Pengajaran perlunya masyarakat bersatu padu

KUALA LUMPUR – Peristiwa berdarah rusuhan kaum paling dahsyat di negara
ini pada 13 Mei 1969, perlu menjadi pengajaran betapa pentingnya masyarakat
berbilang kaum di negara ini untuk terus bersatu padu dan hidup dalam harmoni.

Bagi felo utama Institut Kajian Etnik Universiti Kebangsaan Malaysia,
Prof Datuk Dr Teo Kok Seong, pengajaran daripada peristiwa 50 tahun lepas itu
penting bukan untuk rakyat sahaja dari segi kerukunan, namun bagi meningkatkan
kemajuan negara.

“Peristiwa 13 Mei memberi peringatan tentang kebenaran peribahasa kalah
jadi abu, menang jadi arang kerana konflik itu merugikan semua kaum, selain
menjejaskan imej negara di persada antarabangsa, katanya kepada Bernama.”

Katanya, kejadian itu turut menuntut keperluan menghormati kontrak
sosial (kini Perlembagaan Persekutuan) tentang agama Islam, bahasa kebangsaan,
kedudukan istimewa kaum Melayu dan kelompok asal Sabah dan Sarawak, serta
kedaulatan raja Melayu.

“Peristiwa ini perlu selalu diperingat kepada rakyat agar kita semua
bukan sahaja perlu muhasabah diri pada setiap masa, lebih penting lagi ialah
kita hendaklah memastikan ia tidak berulang lagi dengan menentukan hubungan
etnik sentiasa baik,” tambahnya.

Bagaimanapun, Teo tidak menolak keharmonian masyarakat berbilang kaum
di negara ini boleh kembali terjejas dengan perkembangan etnopopulisme, iaitu
fahaman yang mengarah kepada pembahagian masyarakat kepada dua kelompok
berdasarkan kaum dan agama, yang berpotensi bersengketa antara satu sama lain.

Jelas beliau, politik yang diamalkan mana-mana pihak di negara ini
sebaliknya perlu memberi perhatian utama kepada soal perpaduan kaum yang harus
dipertingkatkan di Semenanjung Malaysia dan integrasi wilayah yang lebih baik
antara Semenanjung, Sabah dan Sarawak.

Dekan Kolej Undang-Undang, Kerajaan dan Pengajian Antarabangsa
Universiti Utara Malaysia, Prof Madya Dr Ahmad Marthada Mohamed juga senada
mahu ahli politik berhenti memainkan sentimen perkauman dan menyentuh isu-isu
sensitif yang boleh membangkitkan ketegangan dalam negara.

Beliau berkata dalam usaha mengekang rusuhan kaum daripada kembali
berulang, pihak kerajaan juga perlu mengambil tindakan tegas dan segera
terhadap pihak yang membangkitkan sentimen perkauman dan menghina agama.

“Dalam era teknologi masa kini, ada segelintir individu yang memberi
komen-komen melampau dalam media sosial, jika tidak diambil tindakan tegas
terhadap mereka, ini akan menyebabkan individu lain melakukan perkara sama dan
tindakan provokatif sebegini amat berbahaya kepada keharmonian negara”, katanya.

Selain itu, kerajaan perlu terus meningkatkan usaha memperkasa orang
Melayu dan bumiputera terutama golongan berpendapatan rendah dalam pelbagai
bidang, serta merapatkan jurang ekonomi antara kaum.

“Antara punca berlakunya peristiwa 13 Mei adalah kerana orang Melayu
berasa mereka tertinggal jauh di belakang dalam bidang ekonomi, lalu
diperkenalkan Dasar Ekonomi Baru,” katanya sambil menambah bantuan terhadap
bukan Melayu yang memerlukan juga tidak boleh diabaikan.

Berdasarkan angka rasmi peristiwa yang terpahat sebagai sejarah hitam
negara itu, dari 13 Mei hingga 31 Julai 1969, mencatatkan 196 orang kehilangan
nyawa, walaupun terdapat pihak yang menganggarkan jumlah kematian adalah lebih
tinggi.

Dilaporkan, kejadian selepas berlangsungnya Pilihan Raya Umum ketiga itu juga menyebabkan kira-kira 6,000 orang kehilangan tempat tinggal dan sekurang-kurangnya 211 kenderaan musnah atau rosak serta 753 bangunan rosak atau terbakar. – SINAR HARIAN


AGONG NASIHAT RAKYAT MALAYSIA DI LUBNAN BERHATI-HATI

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah menasihati rakyat Malaysia di Beirut, mengambil langkah berhati-hati berikutan insiden letupan kuat di pelabuhan di ibu kota Lubnan itu.

Datuk Pengelola Bijaya Diraja Istana Negara, Datuk Ahmad Fadil Shamsuddin berkata selaku pemerintah tertinggi Angkatan Tentera Malaysia, Al-Sultan Abdullah turut menasihati seluruh anggota Pasukan Pengaman Batalion Malaysia 850-7 (MALBATT 850-7) yang ditempatkan di Lubnan supaya sentiasa berwaspada ketika menjalankan tugas dan operasi di negara tersebut.

“Baginda turut menyarankan seluruh anggota MALBATT 850-7 tersebut supaya berada dalam keadaan siap siaga untuk memberi bantuan bencana dan kemanusiaan serta menghadapi sebarang kemungkinan.

“Al-Sultan Abdullah amat prihatin terhadap keselamatan rakyat Malaysia di negara Asia Barat dan baginda menzahirkan rasa syukur kerana tiada rakyat Malaysia yang terjejas dan mengalami sebarang kecederaan berikutan letupan tersebut,” katanya dalam kenyataan hari ini.

Ahmad Fadil berkata Al-Sultan Abdullah menasihati rakyat Malaysia di Beirut, khususnya kakitangan kedutaan dan pelajar Malaysia, supaya sentiasa berwaspada, memantau perkembangan terkini dan berada di dalam rumah sehingga situasi kembali normal.

“Rakyat Malaysia di Lubnan turut disarankan untuk menghubungi Kedutaan Malaysia di Beirut untuk sebarang bantuan, pertanyaan dan maklumat terkini serta mematuhi semua perintah yang dikeluarkan oleh Kerajaan Lubnan demi keselamatan diri.

“Seri Paduka Baginda mendoakan agar seluruh rakyat Malaysia di Lubnan terus dilindungi daripada semua bentuk ancaman dan kesusahan serta dikurniakan rahmat dan keselamatan,” katanya – AlHijrah Online


PENGARAH APM KEDAH MENINGGAL DUNIA KETIKA MISI PENDAKIAN EVEREST

KUALA LUMPUR: Pengarah Angkatan Pertahanan Awam Malaysia (APM) Kedah Lt Kol Awang Askandar Ampuan Yaacub, 56, meninggal dunia ketika misi pendakian Gunung Everest, Himalaya.

Ketua Pesuruhjaya APM Aminurrahim Mohamed mengesahkan perkara itu selepas menerima makluman daripada Chef De Mission misi Malaysia Everest 2023 (ME 2023) itu Tan Sri Dr Salleh Mohd Nor.

“Semoga Allah terima segala amalan arwah dan mengangkat darjatnya di sisi Allah, semoga pemergian arwah menjadi kerehatan sebenar dari urusan dunia.

“Semoga arwah dilindungi dari seksa kubur dan semoga roh arwah ditempatkan di kalangan para solihin,” katanya dalam kenyataan ringkas malam ini.

Misi yang bermula awal April lepas turut disertai antaranya ketua ekspedisi yang juga bekas pendaki Everest 2016 Azim Afif Ishak, Muhammad Hawari Hashim dan Vincent Tiong Ling Yang.

Sementara itu, Menteri Luar Datuk Seri Dr Zambry Abdul Kadir berkata beliau telah dimaklumkan mengenai kematian Pengarah APM Kedah berkenaan.

“Malawakil kami di Kathmandu telah memaklumkan mengenai kematian itu.

“Kami telah mengarahkan Malawakil untuk memantau proses membawa turun jenazah ke Base Camp sebagai langkah pertama operasi itu,” katanya dalam kenyataan ringkas, di sini, malam ini.–AlHijrah Online


TASAMUH MAMPU JADI ALAT SATU PADUKAN UMAT ISLAM DAN DUNIA, SESUAI KONSEP KELUARGA MALAYSIA

PETALING JAYA: Konsep Tasamuh iaitu toleransi atau berlapang dada, mampu menjadi alat menyatupadukan umat Islam serta dunia, dan seharusnya diterap dalam kalangan negara yang mempunyai bangsa dan budaya majmuk.

Perdana Menteri Datuk Seri Ismail Sabri Yaakob berkata konsep Tasamuh yang mengutamakan nilai kebersamaan, selaras dengan konsep Keluarga Malaysia yang mampu menjadikan masyarakat di negara ini menghargai dan memahami nilai perbezaan.

“Konsep ini yang turut bermakna bersikap menerima dan damai terhadap sebarang keadaan yang dihadapi, telah ditekankan oleh kerajaan supaya menjadi sebahagian daripada amalan kehidupan Keluarga Malaysia yang berbilang kaum dan agama,” katanya dalam ucapan semasa perasmian Persidangan Ulama Asia Tenggara 2022 di sini hari ini.

Turut hadir Setiausaha Agung Liga Dunia Islam Syeikh Dr Muhammad Abdul Karim Al-Issa.

Sementara itu, Ismail Sabri berkata konsep Keluarga Malaysia mampu disempurnakan oleh para ulama dan Ilmuwan Islam, dengan memberi pendekatan ertikata kesatuan berlandaskan Islam.

“Kerajaan sedar ulama dan Ilmuwan Islam memainkan peranan yang penting bagi memastikan landasan yang dipilih bertepatan dengan jalan yang lurus, siratulmustakim.

“Justeru kita sentiasa mengalu-alukan pandangan dan nasihat ulama serta Ilmuwan Islam, demi kesejahteraan Keluarga Malaysia di dunia dan di akhirat,” katanya.

Dalam pada itu, Ismail Sabri berkata perpaduan dan kesatuan ummah perlu menjadi keutamaan umat Islam, sepertimana dianjurkan oleh prinsip Fiqh Keutamaan (fiqh awlawiyyat).

Katanya ia berikutan meningkatnya ancaman terhadap kesucian Islam kebelakangan ini.

Menurut beliau, pengukuhan perpaduan dan kesatuan ummah hendaklah berasaskan kepada Ahli Sunnah Wal Jamaah.

“Pendekatan ini penting bagi memastikan dakwah dan penyampaian ajaran Islam bertepatan dengan kehendak Islam, bersifat wasatiyah dan memberi rahmat kepada sekalian alam.

“Umat Islam perlu disedarkan bahawa usaha merealisasikan perpaduan ini perlu merentasi tembok pelbagai aliran pemikiran dan ideologi. Tumpuan utama adalah kemaslahatan ummah serta menolak fahaman pelampau dan ekstrem,” tegasnya.

Justeru katanya, semua ulama dan ilmuwan Islam perlu berbincang, bermuafakat, bersatu dan menggembleng pemikiran masing-masing, bagi menghasilkan penyelesaian kepada cabaran dihadapi umat Islam seluruh dunia.

Perdana Menteri berharap agar perhimpunan ulama dan Ilmuwan Islam kali ini dapat menghasilkan kata sepakat dan memainkan peranan efektif ke arah kesatuan dan mewujudkan khaira ummah.

“Saya juga berharap semua input dan pandangan yang dibincangkan sepanjang persidangan ini dapat diterjemahkan kepada satu usaha yang dapat mengukuhkan lagi perpaduan dalam kalangan umat Islam di seluruh dunia,” katanya.

Persidangan yang julung kali diadakan ini yang menghimpunkan 44 penceramah dari 17 negara, antaranya bertujuan mencari kesedaran dan pendidikan bagi menghadapi ideologi ekstremis dan menggantikan perbezaan antara masyarakat pelbagai latar belakang politik kepada kerjasama dan perpaduan. –AlHijrah Online


TIGA BERADIK DITUDUH ROMPAK GUNA KAPAK

KOTA BHARU: Tiga beradik didakwa di Mahkamah Sesyen di sini, hari ini atas pertuduhan merompak empat mangsa dengan bersenjatakan kapak di beberapa kedai telefon di sekitar Kota Bharu dari 24 April hingga 17 Julai lepas.

Tertuduh Wan Mohamad Amirul Aizzat, 23, dan Che Aliff Afendi, 36, kedua-duanya penggangur dan Wan Ahamad Syakir Idaham Mohd Noor, 19 yang bekerja sebagai buruh mengaku tidak bersalah sebaik pertuduhan dibacakan di hadapan Hakim Mohd Zul Zakiqudin Zulkifli.

Mengikut pertuduhan pertama, Wan Mohamad Amirul, didakwa telah melakukan rompakan terhadap seorang wanita berusia 19 tahun dengan mengambil wang tunai berjumlah RM1,400 di kampung Kok Lanas pada 8 pagi, 24 April lalu.

Bagi pertuduhan kedua, Che Aliff  didakwa merompak RM159 daripada seorang wanita berusia 40 tahun dengan bersenjatakan sebilah kapak pada 1.35 tengah hari, 14 Julai lepas di sebuah kedai di Jalan Kuala Krai Batu 11, Kadok di sini.

Mereka didakwa mengikut Seksyen 392 Kanun Keseksaan dibaca bersama Seksyen 397 kanun sama yang membawa hukuman penjara maksimum 14 tahun dan denda, jika sabit kesalahan.

Bagi pertuduhan ketiga, Wan Ahamad Syakir dituduh bersama-sama seorang yang masih bebas merompak dan dengan sengaja telah menyebabkan kecederaan terhadap terhadap seorang mangsa (lelaki) berusia 29 tahun dalam kejadian di Jalan Kayu Rendang, Melor antara 8.30 pagi hingga 9 pagi, pada 15 Julai lalu.

Pendakwaan dilakukan mengikut Seksyen 394 Kanun Keseksaan yang membawa hukuman penjara maksimum 20 tahun dan boleh dikenakan denda atau sebat, jika sabit kesalahan.

Bagi pertuduhan keempat pula, Wan Ahamad Syakir dan Che Aliff Afendi didakwa bersama-sama melakukan rompakan berkumpulan bersenjatakan kapak terhadap dua mangsa berusia 20 dan 40 tahun di sebuah kedai di Jalan Kuala Krai Batu 11, Kadok, 6.30 petang 17 Julai lepas.

Pertuduhan keempat didakwa mengikut Seksyen 395 Kanun Keseksaan dibaca bersama Seksyen 397 kanun sama yang membawa hukuman penjara maksimum 20 tahun dan sebat.

Pendakwaan dikendalikan Timbalan Pendakwa Raya Abu Arsalna Zainal Abidin manakala tiga beradik terbabit tidak diwakili peguam.

Mahkamah kemudian menetapkan 24 Ogos hadapan sebagai tarikh sebutan semula kes bagi serahan dokumen dan lantikan peguam.–AlHijrah Online


TRUMP DAN ISTERI POSITIF COVID-19

WASHINGTON: Presiden Donald Trump dan isterinya, Melania disahkan positif COVID-19 hari ini.

Melalui akaun Twitternya, Trump memaklumkan beliau dan isterinya akan menjalani kuarantin.

“Malam ini, FLOTUS (Melania Trump) dan saya positif COVID-19. Kami akan segera memulakan proses pemulihan dan kuarantin.

“Kami akan mengharunginya bersama,” ciap Trump.

Sebelum itu, pembantu terdekat beliau Hope Hicks, didapati positif COVID-19 selepas mengikuti Trump ke debat Presiden Amerika Syarikat baru-baru ini.

Trump telah dijadualkan untuk perdebatan yang seterusnya pada 15 Oktober di Miami, Florida.

Jika keadaan kesihatan Trump semakin melarat, tugasnya sebagai presiden akan dipangku sementara oleh Naib Presiden Amerika Syarikat, Mike Pence.

Setakat ini pandemik COVID-19 telah meragut lebih dari 207,000 nyawa di Amerika Syarikat.—AlHijrah Online


KANAK-KANAK EMPAT TAHUN DITEMUKAN LEMAS TERJATUH PARIT

GUA MUSANG: Seorang kanak-kanak lelaki berusia empat tahun ditemukan lemas setelah dipercayai terjatuh ke dalam parit yang terletak di belakang rumah keluarganya sebelum dihanyutkan air deras di Felda Chiku 1, di sini semalam.

Ketua Polis Daerah Gua Musang Supt Sik Choon Foo berkata mangsa Muhammad Syahrul Darwish Mohd Mazuan, ditemukan penduduk pada 6.50 petang kira-kira empat kilometer dari lokasi parit tersebut.

Sik berkata terdahulu polis menerima laporan kehilangan mangsa pada 6.15 petang.

“Mangsa telah ditemukan dalam keadaan terbaring di padang bola Felda Chiku 1 dipercayai dibawa arus deras dan disahkan telah meninggal dunia di tempat kejadian oleh petugas kesihatan,” katanya dalam kenyataan, hari ini.

Sik berkata mayat mangsa seterusnya dibawa ke Unit Forensik Hospital Gua Musang untuk proses bedah siasat.

“Siasatan di tempat kejadian mendapati tiada unsur jenayah ke atas mangsa.

“Hasil bedah siasat yang dijalankan mengesahkan punca kematian adalah disebabkan lemas. Kes diklasifikasikan sebagai mati mengejut (SDR),” katanya.–AlHijrah Online


WANITA MAUT DILANGGAR PEMANDU MABUK

Kajang: Seorang wanita maut manakala seorang lagi parah selepas dilanggar pemandu kereta mabuk ketika melintas jalan di Jalan Banting-Kajang (Jalan Reko) berhampiran simpang masuk ke Taman Sri Langat, di sini, semalam.

Ketua Polis Daerah Kajang, Asisten Komisioner Mohd Zaid Hassan berkata, dalam kejadian itu, pemandu dari Kajang Sentral menuju pulang ke rumah di Taman Sri Langat, Kajang.

Katanya, kaunter aduan pejabat pertanyaan Balai Polis Trafik Kajang menerima panggilan memaklumkan kejadian kemalangan itu pada jam 8.15 malam.

“Apabila tiba di tempat kejadian, pemandu terbabit melanggar dua wanita yang sedang melintas jalan kemudian melanggar dua kereta yang diletakkan di hadapan sebuah restoran.

“Akibat daripada kemalangan itu, seorang mangsa mengalami cedera parah dan disahkan meninggal dunia di Unit Kecemasan Hospital Serdang manakala seorang lagi mangsa yang turut cedera parah menerima rawatan di Hospital Kajang,” katanya dalam kenyataan hari ini.

Beliau berkata, pemandu dibawa ke Pejabat Bahagian Siasatan Penguatkuasaan Trafik (BSPT) Ibu Pejabat Polis Daerah (IPD) Kajang untuk menjalani ujian saringan awal kandungan alkohol.

“Hasil ujian yang dijalankan terhadap pemandu adalah positif di bawah pengaruh alkohol.

“Polis masih menjalankan siasatan lanjut untuk mengetahui punca sebenar bagaimana kemalangan  berlaku, sama ada terdapat unsur lain,” katanya.

Katanya, siasatan dijalankan mengikut Seksyen 44 (1) Akta Pengangkutan Jalan 1987.

“Mana-mana individu yang mempunyai maklumat boleh menghubungi mana-mana balai polis berdekatan di Kajang atau menghubungi terus pegawai penyiasat kes iaitu Inspektor Mohd Feaisal Mokhtar di talian 012-9454655 bagi membantu siasatan,” katanya. –AlHijrah Online


DR AFIFI UNDUR DIRI DARIPADA GELARAN ORANG KAYA KAYA IMAM PADUKA TUAN

IPOH: Sultan Perak Sultan Nazrin Shah berkenan menerima permohonan Datuk Dr Afifi Al-Akiti untuk berundur diri daripada menyandang gelaran Orang Kaya Kaya Imam Paduka Tuan sebagai Orang Besar Delapan Perak.

Setiausaha Dewan Negara Perak Datuk Seri Ayop Hashim berkata Dr Afifi telah mengutus warkah hari ini, memohon perkenan Sultan Nazrin untuk berundur diri daripada menyandang gelaran Orang Kaya Kaya Imam Paduka Tuan dan warkah beliau telah diangkat sembah untuk pertimbangan baginda.

“Baginda menzahirkan penghargaan atas segala khidmat yang diberikan oleh Dr Afifi dalam tempoh menyandang gelaran Orang Kaya Kaya Imam Paduka Tuan dan berkenan menerima permohonan itu untuk dikuatkuasakan pada 15 Mei (hari ini),” katanya dalam kenyataan di sini hari ini.

Menerusi warkah yang dilampirkan bersama kenyataan itu, Dr Afifi antara lain menyatakan warkah berkenaan diutuskan susulan penularan bahan-bahan tertentu dalam media sosial bertujuan mencemarkan namanya baru-baru ini.

“Saya memilih tidak mahu mengulas atau memberi sebarang jawapan yang boleh mencetuskan berlaku perdebatan berpanjangan yang tidak memberikan sebarang manfaat.

“Bahan-bahan yang ditular juga kelihatan mempersoalkan kesesuaian peranan saya dengan institusi istana dan mempertikaikan peranan saya dengan urusan hal ehwal agama Islam.

“Menginsafi perkara ini jika berlarutan dan tidak dibendung akan menjejaskan darjat kemuliaan Raja Pemerintah dan institusi istana, saya mengutus warkah ini untuk menyampaikan hasrat ikhlas mahu berundur diri daripada menyandang gelaran Orang Kaya Kaya Imam Paduka Tuan,” menurut Dr Afifi.

Dr Afifi berkata keputusan itu dilakukan atas rasa tanggungjawab dan sifat taat setia seorang rakyat kepada Sultannya, demi melindungi darjat kemuliaan Sultan Perak supaya tidak dicacatkan serta bagi mengelakkan institusi istana daripada dicemari.

Baru-baru ini tular klip video yang memaparkan seorang lelaki yang dikatakan tokoh agama dan penasihat Sultan, sedang berhibur di sebuah kelab malam.–AlHijrah Online


Hina Nabi: Desak ambil tindakan

IPOH – Hampir 500 orang berhimpun di hadapan Ibu Pejabat Polis Daerah  (IPD) Ipoh di sini, malam tadi, bagi mendesak lelaki warga emas yang  menghina Nabi Muhammad SAW menerusi karikatur jelek segera dihadapkan ke muka pengadilan.

Keadaan itu memaksa polis menutup Jalan Panglima Bukit Gantang Wahab
hampir sejam bagi mengelakkan sebarang insiden berlaku sepanjang
himpunan itu berlangsung bermula jam 9 malam.

Insiden yang pada  mulanya ‘panas’ berjaya ditenangkan apabila Ketua Polis Daerah Ipoh, Asisten Komisioner Mohd Ali Tamby memberi cadangan kepada orang ramai  untuk menghantar tiga wakil bagi membuat laporan polis.

Presiden Jaringan Bersatu Sahabat Perak (Jabat), Amiruddin  Mohd Daud berkata, himpunan itu adalah inisiatif anak Perak yang sayangkan Islam dan menyatakan rasa tidak puas hati apabila pelakunya dibebaskan segera dengan jaminan polis dalam tempoh yang singkat.

“Kita tidak jangka seramai ini yang hadir dan ia menunjukkan bahawa isu ini sangat besar dan mendalam terhadap umat Islam. Mereka yang hadir ini berasa tidak puas hati dengan apa yang berlaku.

“Saya lihat ada
sikap ‘double standard’ dalam mengambil tindakan terhadap mereka ini.
Kita mohon polis dan menteri yang menjaga agama supaya tengok-tengokkan
isu sensitif ini agar tidak berulang hingga menggugat keharmonian dalam
negara,” katanya ketika ditemui di sini, semalam.

Menurutnya, dia juga tidak menafikan satu perhimpunan besar akan diadakan sekiranya isu itu dipandang sebelah mata.

“Kita
 hanya menunggu tindakan selanjutnya, sekiranya ada yang buat lebih
besar kita akan turut serta. Ramai rakan-rakan memaklumkan mereka lebih
bersedia, apa nak jadi, jadilah.

“Bagaimanapun, kita turut  merancang untuk menghantar surat kepada Majlis Raja-Raja untuk mendengar rintihan rakyat serta serahkan sepenuhnya untuk tindakan selanjutnya  (membabitkan agama Islam),” katanya.

Rabu lalu, lelaki yang
menggunakan nama Facebook Foo Sing Wai yang ditahan kerana menghina Nabi
 Muhammad SAW menerusi Facebook telah dibebaskan dengan jaminan polis
selepas tiga hari ditahan.

Lelaki berusia 68 tahun itu sebelum  ini mencetuskan kemarahan umat Islam selepas memuat naik karikatur  menghina Nabi Muhammad SAW dan isteri baginda, Saidatina Aishah. – SINAR ONLINE


SISTEM SUBSIDI DIESEL DITERUSKAN, DITAMBAH BAIK – PM ANWAR

PUTRAJAYA: Sistem subsidi diesel sedia ada diteruskan dan ditambah baik dengan memastikan kenderaan yang mendapatkan bekalan diesel dari stesen minyak atau tangki skid dilengkapi dengan sistem ‘fleet card’ untuk memantau penggunaan diesel dan mengelakkan ketirisan, kata Perdana Menteri Datuk Seri Anwar Ibrahim.

Bercakap pada sidang media selepas mempengerusikan Mesyuarat Tindakan Ekonomi Negara (MTEN) di sini hari ini, Anwar yang juga Menteri Kewangan berkata sistem subsidi diesel negara harus diperbaiki berikutan tanggungan subsidi negara melonjak kepada RM13 bilion pada tahun lepas.

Menurutnya, semakan menunjukkan penggunaan diesel melonjak 37.7 peratus iaitu 6.1 bilion liter pada  2019 kepada 8.4 bilion liter pada 2022, sedangkan jumlah kenderaan berdaftar yang menggunakan diesel hanya meningkat 2.4 peratus iaitu dari 2.08 juta pada 2019 ke 2.13 juta pada 2022.

“Jadi ada masalah tentang salah guna, penyeludupan dan ketirisan. Ini disebutkan ketirisan RM10 billion.”

“Pemberian diesel subsidi itu diteruskan tetapi mesti melalui fleet card. Dengan cara ini kita dapat kesan siapa perlu boleh pakai, tapi jangan ambil diesel dan jual kepada kilang-kilang seperti mana berlaku sekarang,” kata beliau.

Beliau berkata kerajaan sedang memperincikan jenis-jenis kenderaan yang akan menikmati subsidi diesel.

“Kita sedang perinci kenderaan mana diperlukan dan sebagainya tetapi yang jelas subsidi diesel tidak dinaikkan.”

“Cuma kita nak tentukan yang berhak akan peroleh diesel subsidi. Kita tidak mahu, wang cukai dibayar untuk bantu rakyat tetapi diguna kartel-kartel seperti kartel-kartel minyak masak, digunakan untuk kepentingan segelintir kecil,” kata beliau.

Anwar berkata kerajaan telah melaksanakan program subsidi bersasar secara berperingkat bermula Januari 2023 apabila kerajaan tidak lagi memberikan subsidi penuh tarif elektrik kepada syarikat besar yang menggunakan tenaga elektrik pada tahap yang tinggi.

Beliau berkata pengurusan subsidi yang lebih bersasar dan mampan menjadi keutamaan dalam memastikan perbelanjaan kerajaan disalurkan kepada keperluan pembangunan yang dapat memberi nilai tambah lebih tinggi kepada ekonomi negara.

Sementara itu, Anwar berkata MTEN bersetuju Pangkalan Data Utama (PADU) dibangunkan bertujuan mengabungkan sebanyak mungkin maklumat sosioekonomi bagi setiap isi rumah untuk membantu kerajaan mengubal dasar dan menyasarkan subsidi.

Beliau berkata PADU akan membantu kerajaan memastikan sebarang program subsidi dilaksanakan dengan lebih teratur untuk mengelakkan sebarang keciciran dalam kalangan penerima isi rumah yang layak.

“Kekerapan dan ketepatan data adalah penting untuk membantu penggubalan dasar kerajaan yang dapat memenuhi keperluan dan keyakinan rakyat.”

“Isu berkenaan sekuriti data juga akan ditangani dan diutamakan, serta penyelarasan lebih baik untuk mengurangkan aspek pertindihan,” katanya dan menambah bahawa MTEN telah diarahkan untuk melihat keperluan penggubalan akta khusus untuk membolehkan inisiatif perkongsian data itu dapat diperkukuh. –AlHijrah Online


REMAJA LELAKI CURI DUIT TABUNG MASJID DITAHAN

PONTIAN: Polis menahan seorang lelaki berusia 16 tahun dipercayai mencuri duit tabung masjid di Masjid Pekan Sanglang, Ayer Baloi, di sini, pada Rabu lalu.

Ketua Polis Daerah Pontian Supt Mohammad Shofee Tayib berkata, pihaknya mengesan sebuah video tular memaparkan rakaman litar tertutup seorang lelaki mencuri duit tabung masjid pada jam 9.46 pagi tadi.

“Hasil siasatan polis mendapati kejadian berlaku pada Ahad 20 Nov selepas pihak masjid membuat laporan polis di Balai Polis Ayer Baloi, di sini.

“Pada Rabu 23 Nov sepasukan polis dari Bahagian Siasatan Jenayah IPD Pontian membuat tangkapan ke atas suspek warga tempatan berusia 16 tahun,” katanya dalam kenyataan hari ini.

Katanya kertas siasatan telah dibuka dan kes disiasat di bawah Seksyen 380 Kanun Keseksaan yang boleh dikenakan penjara sehingga 10 tahun dan denda jika sabit bersalah.—AlHijrah Online


Dua pelajar terkorban di Sudan

KHARTOUM, 25 Januari – Protes
anti-kerajaan ganas di Sudan meragut dua lagi nyawa, kelmarin.

Seorang lagi pelajar, Abdulazim
Abu Bakr, 24, maut terkena tembakan di dada semasa menyertai bantahan di
Khartoum.

Jurucakap polis bagaimanapun
gagal dihubungi bagi mengesahkan dakwaan tersebut.

Sinar Online melaporkan kerajaan
Sudan sebelum ini menyatakan 26 maut dalam bantahan yang sudah berlarutan
selama sebulan itu.

Namun, menurut Amnesty
International angka tersebut jauh lebih tinggi.

Amnesty mendakwa 40 orang
terbunuh setakat ini, manakala lebih 1,000 ditahan.


LELAKI KELAR SUAMI KEKASIH, TAKUT HUBUNGAN SULIT TERBONGKAR

SUBANG JAYA: Seorang lelaki warga India bertindak membunuh dan menanam mayat suami kepada teman wanitanya kerana bimbang hubungan sulit terbongkar.

Kejadian dipercayai berlaku di belakang sebuah rumah banglo yang dijadikan pusat penjagaan warga emas di Subang Jaya, pada Mei 2022.

Ketua Polis Daerah Subang Jaya ACP Wan Azlan Wan Mamat berkata, pihaknya telah menahan dan menyoal siasat suspek berusia 30 tahun di Ibu Pejabat Polis Daerah (IPD) Ampang Jaya selepas menerima laporan dari rakan mangsa pada 2 Februari lalu.

Katanya, lelaki tersebut mengaku telah membunuh mangsa berusia 25 tahun dengan mengelar lehernya menggunakan pisau sehingga mati sebelum menanamnya di lokasi kejadian.

Suspek juga telah dibawa polis ke lokasi kejadian untuk menunjukkan tempat mangsa ditanam.

“Polis dari IPD Subang Jaya bersama pasukan forensik telah menemui sebuah bungkusan plastik yang dipercayai digunakan untuk membalut tubuh mangsa.

“Isteri mangsa dan kekasihnya yang juga warga India serta dua wanita tempatan dan seorang wanita warga Indonesia berusia antara 25 hingga 35 tahun yang bekerja di pusat jagaan orang tua berkenaan telah ditahan bagi membantu siasatan,” katanya dalam satu kenyataan, hari ini.

Wan Azlan berkata, semakan mendapati kedua-dua suspek warga India tidak mempunyai pasport dan kesemua suspek yang ditahan tidak mempunyai rekod jenayah.

Motif pembunuhan dipercayai disebabkan hubungan sulit antara suspek dengan isteri mangsa.

“Suruhanjaya Tinggi India ada membuat laporan polis mangsa hilang pada Mei 2022 selepas menerima aduan daripada ahli keluarganya di India yang memaklumkan lelaki itu tidak dapat dihubungi,” katanya.

Kesemua mereka ditahan di bawah Seksyen 302 Kanun Keseksaan kerana membunuh, yang memperuntukkan hukuman gantung sampai mati jika disabit dengan kesalahan.

Orang ramai yang mempunyai maklumat berkaitan jenayah di daerah ini boleh menghubungi Pusat Kawalan Daerah Subang Jaya di talian 03-78627100 untuk tindakan lanjut.–AlHijrah Online


PEMUDA DITANGKAP AKIBAT PERTIKAI KERJA POLIS

KUALA LUMPUR: Seorang remaja ditangkap akibat mempersoal tugas polis semasa pemeriksaan pematuhan Perintah Kawalan Pergerakan Bersyarat (PKPB), di Brickfields.

Remaja yang berusia 25 tahun itu bertindak menghalang tugas polis semasa pemeriksaan dilakukan.

Ketua Polis Daerah Brickfields, ACP Zairulnizam Mohd Zainuddin @ Hilmi, berkata pemuda itu dibawa ke IPD Brickfields untuk siasatan lanjut di bawah Seksyen 186 Kanun Keseksaan iaitu menghalang penjawat awam bertugas.

Operasi pemeriksaan itu bermula jam lapan malam di sekitar daerah Brickfields dan tertumpu di kawasan kedai, restoran dan tumpuan orang awam.

Sebanyak lima kompaun dikeluarkan terhadap pemilik premis yang gagal patuhi salah satu prosedur operasi standard (SOP) iaitu penjarakan fizikal di dalam kedai.

“Kebanyakan pihak memang mematuhi peraturan, namun terdapat segelintir yang masih ingkar.

“Antara kesalahannya tidak menjaga penjarakan fizikal, tidak mendaftar dalam aplikasi MySejahtera atau buku panduan pendaftaran, ada yang tidak memakai mask (pelitup muka)”, katanya.

Zairulnizam berkata pihaknya telah mengeluarkan sejumlah 134 kompaun sejak empat hari pelaksanaan PKPB di daerah itu.

Orang awam dinasihat untuk terus bertanggungjawab dalam mematuhi SOP PKPB supaya penularan wabak COVID-19 ini dapat dicegah.–AlHijrah Online


PATUH SOP SEMASA AIDILFITRI, ELAK KES NAIK MENDADAK – KP KESIHATAN

PUTRAJAYA: Umat Islam yang dijangka menyambut Aidilfitri hujung minggu ini diingatkan agar mematuhi prosedur operasi standard (SOP) termasuk jarakan sosial bagi memastikan tiada peningkatan mendadak kes COVID-19.

Ketua Pengarah Kesihatan Datuk Dr Noor Hisham Abdullah berkata kebimbangan kementerian adalah berdasarkan pengalaman di luar negara yang menyaksikan kes COVID-19 meningkat secara mendadak apabila rakyat mereka pulang ke kampung semasa perayaan.

“Jadi setiap rakyat Malaysia kena patuh SOP,  pastikan mereka kurangkan atau elakkan sama sekali kunjung-mengunjung dan lakukan jarakan sosial serta kerap mencuci tangan walaupun bersama ahli keluarga kerana kalau mereka patuh kita boleh kekalkan kes positif kepada dua digit,” katanya pada sidang media harian COVID-19 di sini hari ini.

Beliau juga berkata sekalipun hanya ada dua zon merah iaitu Pedas di Rembau, Negeri Sembilan dan Pudu di Kuala Lumpur, orang ramai harus mengekang pergerakan khususnya perjalanan melibatkan antara negeri.

“Kita boleh bawa virus balik kampung. Contohnya, satu kes dari Ampang yang dikesan di Kuala Krai, Kelantan. Susulan kes ini, kami memantau situasi dan pastikan jangkitan dibendung,” katanya.

Sementara itu, beliau berkata Perintah Kawalan Pergerakan (PKP) Bersyarat (PKPB) yang dilaksanakan kerajaan sekarang adalah cekap kos serta dapat mengawal kes.

“Kalau kita lihat modelling kita PKP adalah lagi tepat dan efektif untuk turunkan kes tapi PKPB walaupun ia kurang efektif daripada PKP, sekurang-kurangnya ia tak meningkatkan jumlah kes yang begitu tinggi dan mendadak.

“Kita boleh menggunakan kaedah PKPB yang mana kos adalah lebih murah berbanding dengan pelaksanaan PKP, ” katanya.

Ditanya bagaimana beliau menyambut hari raya kali ini, Dr Noor Hisham berkata ia sama seperti tahun-tahun sebelumnya.

“Setiap tahun saya sambut raya pertama di hospital untuk bersama para frontliners kita. Tahun ini pun tiada beza. Selepas solat raya di rumah saya akan ke hospital untuk menyambut Hari Raya bersama frontliners,” katanya. — BERNAMA


FOKUS KEPADA KEBAJIKAN RAKYAT DALAM KEMPEN PRN, ELAK ISU 3R – MOHD NA’IM

TUMPAT: Semua parti politik disaran agar hanya memfokus kepada polisi dan dasar parti untuk kebajikan rakyat sepanjang kempen pilihan raya negeri yang bakal berlangsung pada 12 Ogos ini di enam negeri bagi mengekalkan keharmonian negara.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata sebarang sentimen isu 3R (raja, agama dan kaum) tidak seharusnya ditimbulkan sama ada oleh pihak kerajaan atau pembangkang kerana ia jelas boleh menggugat kesejahteraan sedia ada.

“Kita kena akur dan patuh kepada titah Yang di-Pertuan Agong agar tidak menyentuh isu sensitif bagi mengelak berlakunya perpecahan dalam masyarakat.

“Saya yakin jika polisi dan dasar parti yang diperjuang, kempen akan berjalan dalam keadaan baik, rakyat boleh bersatu padu walaupun mungkin berbeza ideologi dan parti,” katanya.

Beliau berkata demikian kepada pemberita selepas merasmikan Karnival Al Falah di Sekolah Menengah Kebangsaan Kampung Laut di sini hari ini yang turut dihadiri Ketua Pegawai Eksekutif Yayasan Dakwah Islamiah Malaysia Zamri Zainal Abidin.

Pada majlis itu, Mohd Na’im menyerahkan sumbangan berjumlah RM2.9 juta kepada golongan memerlukan dalam pelbagai bentuk hasil kutipan zakat agensi di bawah kementeriannya.

Ia termasuk Bayt Ar Rahmah iaitu projek bina dan baik pulih rumah akibat bencana, Bakul Rahmah Madani untuk golongan asnaf, sumbangan Tunai Rahmah kepada murid berkeperluan khas dan peralatan hospital kepada Hospital Universiti Sains Malaysia Kubang Kerian.

Beliau turut menasihati semua parti agar tidak menggunakan institusi agama bagi tujuan politik.

“Sudah ada garis panduan jelas berhubung peraturan dan larangan yang perlu dipatuhi di masjid.

“Tindakan penguatkuasaan kepada pihak yang menyalahgunakan institusi agama diserahkan kepada kerajaan negeri masing-masing,” katanya. –AlHijrah Online


PENIPUAN UMRAH PARAH?

311 KES PENIPUAN UMRAH, RM10.8 JUTA NILAI KERUGIAN DICATATKAN DARI 2014 HINGGA 2018

Laporan khas oleh Syed Azwan Syed Ali/ syed.azwan@tvalhijrah.com

KUALA LUMPUR:
Ada dibuang kerja kerana kerap mengambil cuti akibat penangguhan, ada mangsa yang
jatuh sakit dan ada juga mangsa penipuan umrah yang sudah meninggal dunia.

Ini nasib malang menimpa sebahagian 250 mangsa penipuan pakej umrah di PPR Kerinchi, Lembah Pantai di sini. Mereka antara ribuan mangsa penipuan membabitkan ibadah umat Islam itu pada tahun lalu.

Mereka sepatutnya menunaikan ibadah umrah di Makkah pada Oktober tahun lalu, namun setahun berlalu dengan kepahitan apabila mangsa yang rata-ratanya adalah pesara, surirumah, ibu tunggal dan warga emas, menjadi mangsa penipuan.

Mangsa terpedaya
dengan harga pakej umrah rendah yang menggunakan seorang penduduk tempatan bergelar
haji, dipercayai diperdayakan individu atau syarikat pengendali umrah terbabit,
untuk menarik penyertaan orang ramai dalam pakej umrah itu.

Penipuan itu
dipercayai bermula sejak 2015 apabila pihak yang sama dikatakan membawa
sebilangan kecil jemaah umrah dengan hanya mengenakan bayaran RM500 bagi setiap
individu di kawasan sama.

Pada tahun
berikutnya (2016), seramai 40 orang jemaah dikenakan bayaran RM1,000 setiap
individu dibawa ke Tanah Suci sebelum pihak terbabit membawa sekumpulan lagi
jemaah pada tahun 2017 dengan bayaran RM3,800 seorang.

Ketika itu, penduduk di kawasan terbabit merasa yakin yang pakej umrah ini ditaja seorang yang bergelar “dato” sehinggalah pihak terbabit mengenakan bayaran RM1,500 setiap jemaah pada 2018, yang mana turut menyasarkan bilangan jemaah ramai. Ketika inilah penipuan umrah licik berlaku!

“Pakej umrah ini tidak diiklan,” kata seorang mangsa berusia 70 tahun bergelar haji yang diperdayakan untuk bertindak sebagai ejen mengutip bayaran jemaah umrah di kawasan PPR Kerinchi.

Beliau yang
enggan namanya disiarkan, tidak menyangka langsung yang pihak terbabit akan
menipu berdasarkan tindakan mereka yang telah membawa jemaah umrah ke Makkah dengan
bayaran serendah RM500 empat tahun lalu.

Malah pesara
kerajaan itu menyatakan dia antara individu diterbangkan ke Makkah menunaikan
umrah pada 2015 dengan bayaran RM500 dengan kos selebihnya ditaja pihak
tertentu.

Namun selepas beliau berjaya mengumpulkan 250 bakal jemaah umrah dengan bayaran RM1,500 setiap kepala, syarikat yang mengadakan kursus umrah beberapa kali bagi mengaburi mangsa, mula menunjukkan belang sebenar dengan menangguhkan penerbangan ke Makkah.

Jemaah
sepatutnya diterbangkan ke Tanah Suci pada Oktober, namun pada 19 Disember
2018, pihak terbabit menyatakan pakej umrah dibatalkan tanpa alasan kukuh dan
gagal memulangkan wang sehingga ke hari ini.

Hanya 35 orang
daripada 250 mangsa penipuan pakej umrah itu menerima kembali wang dibayar
dengan selebihnya masih mengharapkan pihak terbabit memulangkan wang mereka.

“Pada pandangan saya ini kes tipu. Tipu pula bukan orang berjawatan tinggi, tapi orang pencen, ibu tunggal,” kata pesara kerajaan berasal dari Kedah itu yang menyedari beliau dipergunakan untuk menipu mangsa lain selepas syarikat membatalkan pakej umrah tanpa alasan kukuh pada hujung 2018.

Walaupun
mengakui apa yang berlaku adalah satu bentuk penipuan, beliau masih berharap
pihak pengurusan memulangkan semula wang mangsa kerana majoriti mereka adalah dalam
kalangan orang susah.

Statistik
terkini Polis Diraja Malaysia (PDRM) berkaitan penipuan pakej umrah dan ziarah
yang diperoleh AlHijrah Online menunjukkan 311 kes penipuan membabitkan
kerugian RM10.8 juta dicatatkan dari 2014 hingga 2018.

Jika diteliti,
trend penipuan umrah adalah semakin parah apabila mencatat peningkatan daripada
64 kes pada 2014 kepada 104 kes pada 2018.

Hal ini amat
membimbangkan selepas Kementerian Pelancongan, Seni dan Budaya (MOTAC) baru
saja memansuhkan Lesen Khas Umrah (LKU) pada 1 September lalu bagi membolehkan
lebih ramai ejen mengendalikan pakej umrah dengan kelonggaran syarat lesen khas
itu.

Seorang
surirumah yang juga enggan mendedahkan namanya berkata, beliau tidak menyangka
ianya satu penipuan berdasarkan rekod pihak terbabit yang membawa jemaah umrah
pada tahun-tahun sebelumnya.

“Bila saya dengar tawaran RM1,500 memang rugi kalau tak pergi. Jadi saya terima (pakej umrah). Kursus (umrah) dah masuk 11 kali, dah buat kenduri dan beli kelengkapan umrah, tiba-tiba tak jadi,” katanya yang membayar RM3,000 bagi dirinya dan bapanya untuk pakej umrah itu.

Surirumah yang
mempunyai empat anak itu bersetuju penipuan umrah itu menggunakan kedaifan umat
Islam terhadap ibadah umrah.

“Benda ini tak
patut berlaku sebab kasihan dekat orang susah. Ada yang isterinya sakit kanser
nak operate tiada duit, yang hidup itu nak pergi, dah meninggal. Lepas itu
kitorang semua dah buat solat hajat semua supaya dipermudahkan pergi ke sana
(tanah suci), tiba-tiba tak jadi,” katanya terkilan.

Beliau mendakwa
ada dalam kalangan mangsa penipuan umrah yang dibuang kerja majikan yang tidak
percaya dengan penangguhan umrah itu.

“Kita ini orang Islam, tak elok buat orang Islam macam itu (menipu). Berpegang kepada (janji), bercakap benar dan jangan ambil duit orang senang-senang,” katanya yang belum menerima wangnya kembali sejak ditipu setahun lalu.

Seorang warga
emas yang mahu dikenali dengan panggilan Tok Wok berkata, kerinduannya yang
teramat kepada Kaabah menyebabkan beliau mahu kembali ke Tanah Suci melalui
pakej umrah murah itu.

“Seronok air
mata meleleh menangis tengok Kaabah (wartawan: nenek rasa macam mana) Tak tahu
nak cakaplah. Seronok sampai tak tahu nak cakap, masa itu pergi. Itu yang kata
kalau ada yang murah ingat nak ikut pergi,” katanya.

Ketika
ditemubual di rumahnya di PPR Kerinchi, Tok Wok yang kurang sihat dan menggunakan
tongkat untuk berjalan, merasa amat sedih kerana menjadi mangsa penipuan
membabitkan ibadah umat Islam itu.

“Kena berhati-hati dengan penipuan… jangan dengar kata (harga murah), itu semua tipu,” katanya mengakui tidak tahu tentang harga minimum RM4,900 yang ditetapkan Majlis Kawal Selia Umrah (MKSU) sebagai rujukan orang ramai.

MKSU diterajui
Bahagian Pelesenan Kementerian Pelancongan, Seni dan Budaya (MOTAC) dan
dianggotai pelbagai agensi dan jabatan berkaitan, termasuk PDRM, Tribunal
Tuntutan Pengguna Malaysia (TTPM), Jabatan Wakaf, Zakat dan Haji (JAWHAR) dan
Persatuan Agensi-Agensi Pelancongan dan Pengembaraan Bumiputera (BUMITRA).

Rata-rata mangsa
ditipu dengan harga pakej umrah murah yang kononnya kos selebihnya ditaja
individu tertentu sehinggalah mereka terkandas di lapangan terbang atau pakej umrah
dibatalkan tanpa alasan kukuh.

Hujung Disember
2017 menyaksikan 453 jemaah terkandas di Makkah selama beberapa hari kerana
tiada penerbangan pulang sehinggalah mereka diselamatkan kerajaan melalui
penerbangan khas.

“Penipuan umrah terus berlaku, tapi terdapat ura-ura MKSU akan dibubarkan selepas Lesen Khas Umrah (LKU) dimansuhkan MOTAC pada 1 September lalu. Ini adalah langkah ke belakang,” kata sumber industri merujuk kepada kes penipuan umrah yang terus berlaku.

Sehingga Mei 2019, seramai 274,000 jemaah umrah dari Malaysia direkodkan dan jumlah itu membayangkan betapa pengendalian pakej umrah dan ziarah perlu dipantau dan dikawal selia pihak berkuasa bagi mengelakkan penipuan umrah terus membarah. – AlHijrah Online

Penulis adalah Editor Al Hijrah Online dan sebelum ini pernah membuat liputan khas di Makkah pada 2016 untuk membongkar kes penipuan badal haji.


PERGINYA SEORANG PETUGAS BARISAN HADAPAN

KUALA LUMPUR: Seorang petugas barisan hadapan Kementerian Kesihatan Malaysia (KKM), Dr Ali Noor Hassan dilaporkan meninggal dunia semalam.

Berita sedih itu dikongsikan Skuad Pengurusan Jenazah Malaysia (SPJM), menerusi laman Facebook.

Menurut SPJM, berita pemergiaan perwira negara itu diketahui melalui akaun Facebook milik Allahyarham.

SPJM turut memuat naik gambar allahyarham sebelum beliau jatuh sakit kerana penat dan letih setelah bertugas di barisan hadapan untuk menangani COVID-19.

“Ini gambar terakhir beliau yang sempat diambil oleh rakannya sebelum beliau jatuh sakit kerana beban kerja terlalu penat dan letih, selain kekurangan masa untuk beristirehat setelah bertugas di barisan hadapan KKM menangani Covid-19.

“Beliau tertidur ketika bertugas dan pengsan,” tulis SPJM dalam Facebooknya.

Hantaran itu turut memaklumkan, Allahyarham merupakan ahli berdaftar SPJM dan telah mengikuti skuad itu sejak tahun 2018.

Beliau juga pernah menyertai Kursus Pengurusan Jenazah SPJM di Surau Quba Sentul pada 2 tahun lepas.

“Dr Ali juga dikhabarkan seorang ahli khidmat dakwah dan sudah dua kali menyertai Ijtimak Jemaah Tabligh di Beaufort, Sabah.

“Setiap kali Ijtimak besar jemaah tabligh di Sabah, Dr Ali akan datang dari Selangor berkhidmat secara sukarela sebagai petugas perubatan bagi peserta ijtimak.

“Semoga Allah SWT menerima segala amal kebajikan beliau dan mengampuni segala dosanya yang lampau. Salam takziah buat ahli keluarganya.” tulis SPJM. — AlHijrah Online


PALESTIN, ISU KESELAMATAN MAKANAN AGENDA UTAMA MESYUARAT LIGA ARAB DI ALGERIA

ALGIERS: Setiausaha Agung Liga Arab Ahmed Aboul-Gheit pada Sabtu berkata isu Palestin dan keselamatan makanan akan menjadi agenda utama ketika Sidang Kemuncak Liga Arab yang dijadual berlangsung pada 1 dan 2 Nov lapor Xinhua.

Dalam ucapan pembukaan pada prosiding persediaan mesyuarat Menteri-menteri Luar bagi Sidang Kemuncak Liga Arab, Aboul-Gheit menggesa Palestin melaksanakan Deklarasi Algiers yang ditandatangani dua minggu lalu di Algiers dalam usaha mencapai perdamaian sebenar

Beliau berkata sidang kemuncak Liga Arab di Algiers sepatutnya menjadi peristiwa penting bagi kerjasama antara rantau Arab yang serba baharu.

Memandangkan agenda utama sidang kemuncak itu termasuk perbincangan menangani krisis makanan global dan serantau, Aboul-Gheit menyeru agar langkah dan strategi konkrit diguna pakai bagi mencapai dan meningkatkan produktiviti.

Algeria pada Sabtu mengambil alih jawatan presiden Majlis Menteri-menteri Luar Arab dari Tunisia sebagai persediaan bagi Sidang Kemuncak Liga Arab yang bakal berlangsung di Algiers pada 1 dan 2 Nov.

Menteri Luar Tunisia Othman Jerandi secara simbolik menyerahkan jawatan presiden Majlis Menteri-menteri Luar Arab kepada rakan sejawatannya dari Algeria Ramtane Lamamra. –AlHijrah Online


SULTAN IBRAHIM PERKENAN BUBAR DUN JOHOR

JOHOR BAHRU: Sultan Johor, Sultan Ibrahim Ibni Almarhum Sultan Iskandar berkenan menandatangani watikah pembubaran Dewan Undangan Negeri Johor (DUN) untuk memberi laluan kepada Pilihan Raya Negeri (PRN).

Baginda sebelum itu berkenan menerima mengadap Menteri Besar, Datuk Hasni Mohammad pada jam 5 petang di Istana Bukit Serene, Johor Bahru pada hari ini.

Berangkat sama pada pertemuan itu Tunku Mahkota Johor, Tunku Ismail Ibni Sultan Ibrahim

Pada pertemuan itu Hasni yang diiringi Setiausaha Kerajaan Negeri Johor, Datuk Azmi Rohani mempersembahkan watikah pembubaran DUN Johor. – AlHijrah Online


DUN PAHANG LULUS RUU TAREKAT

KUANTAN: Sidang Dewan Undangan Negeri (DUN) Pahang semalam sebulat suara meluluskan Rang Undang-Undang (RUU) Tarekat.

Menteri Besar Pahang, Datuk Seri Wan Rosdy Wan Ismail berkata  RUU itu diperkenalkan agar kegiatan tarekat boleh didaftarkan dan dibenarkan beroperasi.

Ia juga bagi membolehkan pemantauan dan pembendungan sebarang ajaran sesat yang menggunakan nama tarekat.

“Melalui pelaksanaan enakmen ini diharap amalan tarekat tasawuf dapat dimasyarakatkan dan tidak diamalkan secara sembunyi-sembunyi.

“Selain itu pengamal tarekat dan masyarakat akan dapat pendedahan tepat dan secara ilmiah tentang tarekat tasawuf,” kata Wan Rosdy menerusi kenyataan di Facebooknya semalam.

Usaha itu juga katanya untuk menyasarkan gerakan sifar sesat di Pahang selain mewujudkan organisasi kumpulan tarekat yang bersistematik dan terorganisasi.

RUU itu juga diharap dapat membimbing dan mentarbiah pengamal tarekat berdasarkan prinsip tasawuf yang murni di bawah seliaan Jawatankuasa Perundingan Hukum Syarak, Jilsah al-Turuq al-Sufiyyah dan Pendaftar Tarekat.

Wan Rosdy juga berharap RUU tersebut dapat menzahirkan komitmen Kerajaan Negeri Pahang memperkasakan hal ehwal agama Islam serta membendung segala percanggahan syarak terhadap sebarang amal ibadat. – AlHijrah Online


Batu ‘terbang’ ancam nyawa

KUALA LUMPUR – Aktiviti kuari berhampiran Taman Panchor Jaya Fasa 7 dan 8 di Seremban yang didakwa sudah beroperasi 20 tahun kini meresahkan penduduk.

Dalam kejadian 15 Januari lalu, mereka dikejutkan dengan insiden batu
 ‘terbang’ menyebabkan bumbung rumah dan tangki air rumah penduduk
pecah.

Menurut Pengerusi Persatuan Penduduk taman itu, Mohamad Muazam  Shah Mohd Idris, 48, jika selama ini mereka masih boleh bersabar, tetapi insiden yang terjadi bulan lalu sangat membimbangkan jika terus dibiarkan, lapor Sinar Online.

“Kami dah tak tahan lagi. Dah banyak aduan dibuat kepada pihak
 berkaitan, tapi nampaknya tidak berkesudahan dan sebab itu kami
terpaksa menghubungi media.

Beliau menambah, pernah suatu ketika berlaku insiden yang mengancam penduduk di mana batu besar ‘terbang’ masuk ke dalam rumah dan terkena penduduk.

Menurutnya,
 susulan kejadian itu, mereka membuat laporan polis dan aduan kepada
Majlis Perbandaran Seremban (MPS) yang kemudian turun membuat lawatan,
manakala pengusaha kuari itu segera membaik pulih rumah penduduk yang
terjejas.

Namun Mohamad Muazam berkata, mereka tetap mahukan operasi kuari berkenaan dihentikan kerana khuatir jika berterusan akan memberi kesan lebih buruk.

Beliau juga memaklumkan masalah paling ketara ialah pergerakan tanah  kerana hampir semua 140 unit rumah di sini retak sehingga ada yang  terpaksa keluarkan kos sendiri untuk membaik pulih rumah.

Bagi
 seorang penduduk, Mazli Abu Bakar, 40, dia tidak menyangka keseronokan
tinggal di rumah sendiri kini hilang apabila pintu dan bumbung rumahnya
‘renggang’ dipercayai akibat gegaran itu.

Keadaan itu mengakibatkan rumahnya bocor setiap kali hujan selain berhabis ribuan ringgit untuk memperbaiki kerosakan.

Sehubungan itu, dia berharap pihak berwajib dapat membantu menyelesaikan masalah yang dialami di kawasan perumahan itu.


MUKHAYYAM: NGO KOMUNITI HIJRAH LGBT PERTAHAN JAKIM

KUALA LUMPUR: Beberapa kumpulan yang mewakili golongan LGBT tampil mempertahankan Jabatan Kemajuan Islam Malaysia (JAKIM), khususnya program Mukhayyam kendalian agensi itu yang bertujuan membimbing komuniti berkenaan.

Kumpulan-kumpulan berkenaan menyanggah fitnah yang mendakwa Mukhayyam sebagai program bersifat paksaan dalam mengembalikan mereka kepada fitrah asal.

“Tidak pernah sama sekali individu yang menyertai program Mukhayyam diberi tekanan, paksaan dan diberi terapi yang tidak sepatutnya.”

Malah mereka menyanggah pemilik akaun Twitter, Nicole Fong yang membuat pelbagai dakwaan tidak berasas tentang program Mukhayyam.

Antara tuduhan wanita itu termasuklah menyamakan program Mukhayyam dengan amalan terapi pertukaran dari barat seperti terapi menggunakan kejutan elektrik, pembedahan, kahwin secara paksa dan rogol secara korektif.

Satu laporan polis juga dibuat JAKIM ke atas pemilik akaun Twitter itu. Turut berbuat demikian, empat daripada enam kumpulan yang sama-sama mempertahan Jabatan itu, iaitu Usrah Iqrak, Islah Movement, Pelangi Hijrah dan Republique Network.

Sementara itu Gabungan Pertubuhan Masyarakat Sivil Malaysia (MACSA) yang menaungi kumpulan-kumpulan terbabit turut menekankan bahawa Mukhayyam adalah program yang cenderung kepada pendidikan agama, malah penyertaannya adalah bersifat sukarela.

“Kami percaya golongan LGBT juga harus diberi kesedaran, pendidikan, dan ada hak untuk berubah berdasarkan ajaran agama Islam.”

Sementara itu ketika dihubungi AlHijrah Online, Penolong Pengarah Kanan, Bahagian Keluarga, Sosial dan Komuniti JAKIM berkata, Mukhayyam merupakan program dakwah yang menerapkan nilai bimbingan dan kasih sayang.

“Alhamdulillah. Mukhayyam menggunakan pendekatan dakwah kasih sayang dan bimbingan.”

Malah katanya, ramai daripada peserta terdahulu mengakui banyak menerima manfaat daripada program Mukhayyam. – AlHijrah Online / Ardi Herman Mohd Mardzi.


ST: TX2 TERBAKAR PUNCA KEBAKARAN DI MID VALLEY

PUTRAJAYA: Siasatan awal Suruhanjaya Tenaga (ST) mendapati kebakaran di bilik Pencawang Masuk Utama Midvalley Megamall pada Rabu lepas berpunca daripada alat ubah TX2 yang terbakar sepenuhnya dan menyebabkan keseluruhan sistem bekalan elektrik terjejas.

Siasatan awal  ST juga mendapati sistem kabel bagi keseluruhan alat ubah di pencawang tersebut turut terjejas memandangkan lokasi kabel berada berhampiran dengan kejadian kebakaran.

“Pada masa ini, ST sedang menjalankan siasatan bagi mengenal pasti punca sebenar kejadian,” menurut ST dalam kenyataan hari ini berhubung kes kebakaran di pencawang elektrik Midvalley Megamall.

Rabu lepas, video kebakaran yang berlaku di pusat beli-belah berkenaan tular di media sosial menunjukkan kepulan asap hitam keluar dari bangunan berkenaan.

ST berkata kebakaran pada kira-kira 10.30 pagi itu menyebabkan keempat-empat alat ubah yang berada di pencawang tersebut terputus bekalan dan menyebabkan gangguan bekalan elektrik, dan bekalan berjaya juga dipulihkan sepenuhnya secara berperingkat sekitar 12.30 tengah hari pada hari sama.

“ST memandang serius kes seperti ini yang bukan sahaja memberi kesan kepada kestabilan sistem bekalan elektrik, malah melibatkan keselamatan orang awam,” menurut ST yang merupakan badan kawal selia bagi sektor pembekalan elektrik dan gas berpaip di Semenanjung Malaysia.

Sekiranya didapati berlaku sebarang kecuaian atau kesalahan oleh mana-mana pihak, ST akan mengambil tindakan sewajarnya di bawah Akta Bekalan Elektrik 1990 [Akta 447] dan Peraturan-Peraturan Elektrik 1994.

ST berkata Tenaga Nasional Bhd (TNB) juga sedang menyediakan pelan mitigasi untuk membekalkan semula bekalan melalui pemasangan kabel baharu bagi memastikan kualiti bekalan kepada pengguna adalah terjamin.–AlHijrah Online


PERSINGGAHAN DI KM 0, TELOK MELANO LENGKAPKAN KEMBARA AGONG, PERMAISURI

KUCHING: Kilometer 0 atau disebut sebagai Kilometer Kosong Lebuhraya Pan Borneo di Telok Melano menjadi persinggahan terakhir Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah bagi menamatkan Kembara Kenali Borneo yang berlangsung selama 11 hari.

Terletak kira-kira 33 kilometer (km) dari pekan Sematan, jajaran Telok Melano-Sematan merupakan bahagian Lebuhraya Pan Borneo yang pertama disiapkan dan mula dibuka kepada orang ramai sejak Januari 2019.

Jajaran yang terletak di bahagian barat daya Borneo, bersempadanan dengan wilayah Kalimantan Barat, Indonesia merupakan titik permulaan Lebuhraya Pan Borneo merentasi bahagian timur Tempat Lindungan Samunsan serta Taman Negara Tanjung Datu dan Gunung Gading yang menjadi tarikan utama pelancong.

Lokasi itu ialah satu daripada legasi yang ditinggalkan oleh Allahyarham Tan Sri Adenan Satem untuk rakyat Tanjong Datu semasa beliau menjadi Ketua Menteri Sarawak yang kelima pada 2014 hingga 2017 sebelum meninggal dunia akibat komplikasi jantung.

Rancangan asal adalah untuk membina lebuh raya dari Sematan ke Miri sahaja, tetapi atas permintaan Allahyarham pada ketika itu, Perdana Menteri keenam Datuk Seri Najib Tun Razak meluluskan pakej laluan Telok Melano membabitkan kos tambahan RM580 juta.

Pembukaan jajaran Telok Melano-Sematan ini secara tidak langsung telah mengubah kehidupan penduduk kampung di kawasan itu yang dahulunya perlu menaiki perahu menempuh ombak Laut China Selatan jika mahu keluar khususnya ke pekan terdekat iaitu Sematan.

Kini, dari pekan Sematan ke Telok Melano melalui jalan darat mengambil masa kira-kira 27 minit untuk sampai ke Kilometer 0 Telok Melano.

Tarikan utama di kawasan itu ialah pantainya yang berdekatan dengan dua kampung iaitu Kampung Telok Melano dan Kampung Telok Serabang.

Setiap kali menjelang hujung minggu atau cuti umum, kawasan pantai Telok Melano akan menjadi tempat tumpuan orang ramai untuk beriadah, sekali gus membantu meningkatkan ekonomi penduduk setempat.

Jalan raya berkenaan menambah rezeki penduduk dengan pelbagai peluang ekonomi antaranya perusahaan inap desa serta perniagaan kecil-kecilan di tepi pantai.

Dahulu, rata-rata penduduk di kawasan itu hanyalah nelayan dan petani yang bergantung dengan hasil laut dan hasil tani yang diusahakan sendiri secara kecil-kecilan sebagai punca rezeki utama, namun kini semakin luas dengan adanya peluang untuk mengusahakan aktiviti-aktiviti pelancongan.

Al-Sultan Abdullah dan Tunku Azizah bersama rombongan baginda berdua tiba di bandar raya Kuching pada Selasa dan bersemayam di ibu negeri Sarawak itu sebelum memulakan perjalanan sejauh 137 km untuk sampai ke Kilometer 0.

Baginda berdua memulakan kembara itu di Tawau, Sabah pada 3 Sept dan mengharungi perjalanan sejauh 2,154 km yang melibatkan persinggahan di beberapa tempat di Negeri di Bawah Bayu itu, serta Brunei dan Sarawak, sebelum berangkat tiba di Telok Melano hari ini.

Al-Sultan Abdullah akan menyempurnakan majlis pecah tanah Masjid Telok Melano selain melawat beberapa kawasan tarikan di situ sebelum berangkat pulang ke Kuala Lumpur petang ini.

— AlHijrah Online


EMPAT DITAHAN SPRM DISYAKI TERLIBAT PENYELUDUPAN DAGING SEJUK BEKU

JOHOR BAHRU: Suruhanjaya Pencegahan Rasuah Malaysia (SPRM) Johor menahan empat individu yang disyaki terlibat dengan kegiatan rasuah berhubung isu aktiviti penyeludupan daging sejuk beku dari negara yang dilarang dibawa masuk ke Malaysia.

Sumber menyatakan individu yang ditahan di pejabat SPRM Johor itu terdiri daripada pengarah dan pekerja syarikat pengimport daging sejuk beku, yang berusia antara 39 hingga 50 tahun.

SPRM memandang serius mengenai kes ini kerana melibatkan isu kepentingan rakyat khususnya umat Islam di Malaysia.

Menurutnya, siasatan dijalankan mengikut Akta Suruhanjaya Pencegahan Rasuah Malaysia 2009.

“Hasil kerjasama beberapa agensi seperti Kementerian Perdagangan Dalam Negeri Hal Ehwal Pengguna (KPDNHEP), Jabatan Perkhidmatan Veterinar, Jabatan Perkhidmatan Kuarantin dan Pemeriksaan Malaysia (MAQIS) dan Jabatan Kastam Diraja Malaysia, telah mengenal pasti pengimport daging berkenaan,” menurut sumber itu.

Pengarah SPRM Johor Datuk Azmi Alias ketika dihubungi mengesahkan penahanan tersebut dan kesemua yang terlibat akan dibawa ke Mahkamah Majistret pagi ini bagi permohonan reman.–AlHijrah Online


TLDM SIASAT INSIDEN BOT TEMPUR BERLANGGAR SEWAKTU DEMONSTRASI

IPOH: Tentera Laut Diraja Malaysia (TLDM) menubuhkan Lembaga Siasatan bagi mengenal pasti punca sebenar kejadian pelanggaran bot tempur semasa Hari Terbuka Armada (HTA2022) semalam.

Bahagian Komunikasi Strategik Markas Pemerintahan Armada Barat dalam satu kenyataan memaklumkan insiden berlaku ketika sebuah bot tempur TLDM telah hilang kawalan dan terlanggar KD Laksamana Tan Pusmah sewaktu melaksanakan demonstrasi manuvra bagi memintas bot mencurigakan di jeti Pangkalan TLDM Lumut.

“Insiden kira-kira 11.30 pagi tersebut telah mengakibatkan badan kapal KD Laksamana Tan Pusmah terkoyak sepanjang 2 x 1m dan Bot Tempur kemek di bahagian haluan.

“Tiada kemalangan jiwa atau kecederaan akibat insiden ini. Insiden juga tidak menjejaskan perjalanan HTA22 yang akan diteruskan mengikut atur cara telah ditetapkan,” menurut kenyataan itu.

Sambutan HTA22 sedang berlangsung bermula semalam hingga esok di Pangkalan TLDM Lumut.–AlHijrah Online


SEKOLAH BOLEH DITUTUP TANPA MENUNGGU KELULUSAN PPD JIKA BACAAN IPU LEBIH 200

GEORGE TOWN: Pihak sekolah boleh menutup sekolah tanpa menunggu kelulusan Pejabat Pendidikan Daerah (PPD) sekiranya keadaan jerebu semakin teruk dengan bacaan Indeks Pencemaran Udara (IPU) melebihi 200, menurut Kementerian Pendidikan (KPM).

Timbalan Menteri, Lim Hui Ying berkata pihak sekolah perlu sentiasa memantau kualiti udara dan bacaan IPU melalui laman sesawang Jabatan Alam Sekitar.

“Menurut garis panduan KPM dalam usaha menangani situasi jerebu, jika bacaan IPU melebihi 100, tiada sebarang aktiviti luar boleh dilaksanakan di sekolah manakala jika ia melebihi 200, sekolah akan ditutup dan pembelajaran perlu dilakukan secara dalam talian.

“Pihak sekolah tidak perlu menunggu kelulusan namun perlu memaklumkan kepada PPD,” katanya dalam sidang media selepas mengadakan lawatan ke Jeti Chew di sini hari ini.

Tambahnya, pemakaian pelitup muka juga digalakkan di sekolah dan pelajar perlu minum air dengan cukup.

Selain itu, Lim turut menasihati ibu bapa agar sentiasa meneliti keadaan kesihatan anak-anak serta mengurangkan aktiviti di luar rumah memandangkan kualiti udara yang kurang baik.

Sementara itu, Pengerusi Jawatankuasa Belia, Sukan dan Kesihatan negeri Daniel Gooi berkata setakat 9 pagi tadi tiga daripada empat stesen bacaan IPU di Pulau Pinang merekodkan kualiti udara yang amat baik.

“Saya percaya keadaan jerebu di negeri ini menunjukkan pengurangan kerana hujan yang turun beberapa hari kebelakangan ini.

“Namun, saya telah memberi arahan kepada Jabatan Kesihatan negeri untuk memantau jika terdapat peningkatan kes yang terlibat dengan sistem pernafasan akibat jerebu untuk pihak kami menyusuli dengan tindakan seterusnya,” katanya.–AlHijrah Online


BUDAK LELAKI 7 TAHUN MAUT TERTUSUK KACA DI DADA

SHAH ALAM: Seorang kanak-kanak lelaki berusia tujuh tahun maut selepas tertusuk serpihan kaca di bahagian dada ketika bermain di rumahnya di Kampung Bukit Changgang, Banting.

Ketua Polis Daerah Kuala Langat Superintenden Ahmad Ridhwan Mohd Nor @ Saleh berkata kejadian berlaku ketika mangsa sedang bermain sendirian pada kira-kira 4 petang.

“Semasa kejadian berlaku, ibu bapa mangsa turut berada di dalam rumah, mereka mendakwa kanak-kanak itu melompat di atas sofa rumahnya sebelum jatuh di atas meja kaca yang berada di hadapan sofa.

“Kejadian tersebut mengakibatkan dada mangsa terkena serpihan kaca. Mangsa telah dikejarkan ke klinik berhampiran sebelum dibawa ke Hospital Banting dan disahkan meninggal dunia ketika menerima rawatan kecemasan,” menurutnya dalam satu kenyataan.

Beliau berkata bedah siasat akan dilakukan bagi mengetahui punca kematian mangsa dan kes disiasat mengikut Seksyen 31(1)(a) Akta Kanak-Kanak 2001. –AlHijrah Online


WANITA RENTAS NEGERI JUMPA TEMAN LELAKI DISYAKI BERKHALWAT

SUNGAI PETANI: Semata-mata mahu melakukan perbuatan terkutuk dengan pasangan, seorang remaja wanita sanggup merentas negeri untuk berjumpa teman lelaki yang baru sahaja dikenali seminggu lalu.

Pegawai Penguatkuasa Agama Daerah Kulim, Anwar Shariffudin Mat Saad berkata, dalam satu serbuan kira-kira 1.05 pagi hari ini, gadis berusia 17 tahun itu ditemui bersembunyi dalam bilik air rumah sewa teman lelakinya dalam keadaan bogel, di Kampung Pondok Labu, Kulim, Kedah.

Anwar berkata, teman lelakinya berusia 22 tahun itu pada mulanya menjemput pasangan yang baru dikenalinya dalam tempoh seminggu itu di Juru, iaitu tempat gadis tersebut bekerja sebagai pembantu kedai makan.

“Mereka mengaku baru berkenalan melalui aplikasi WhatsApp seminggu lalu, lelaki yang bekerja di kilang ayam di Juru, Pulau Pinang itu menjemput gadis terbabit untuk ke rumah sewa di Kulim melalui laluan lorong tikus,” katanya seperti dilapor Sinar Harian.

Hasil daripada pemeriksaan mendapati kedua-dua bersekedudukan tanpa ikatan suami isteri yang sah, lalu mereka dibawa ke Ibu Pejabat Polis Daerah Kulim untuk tindakan selanjutnya.

Siasatan dijalankan mengikut Seksyen 25(a)(b) Enakmen Kesalahan Jenayah Syariah Negeri Kedah 2014 kerana disyaki berkhalwat yang boleh dikenakan denda tidak lebih RM3,000 atau dua tahun penjara atau kedua-duanya sekali, jika didapati bersalah.–AlHijrah Online


SULTAN SELANGOR HARAP SEMUA NEGERI DAPAT ANGGOTAI MKI SECARA RASMI

SHAH ALAM: Sultan Selangor Sultan Sharafuddin Idris Shah hari ini menzahirkan harapan negeri-negeri yang masih belum menganggotai Majlis Kebangsaan Bagi Hal Ehwal Agama Islam Malaysia (MKI) dapat menyahut pelawaan dan menganggotai platform musyawarah majlis itu secara rasmi.

Sultan Sharafuddin yang juga Pengerusi MKI bertitah majlis itu adalah sebuah institusi yang mendapat perkenan Majlis Raja-Raja bukan sahaja dari segi penubuhan, malah dari segi keahliannya.

“Keanggotaan utama dalam MKI adalah daripada wakil negeri-negeri yang memainkan peranan yang amat penting di dalam menyelaras hal ehwal Islam,” titah baginda pada Mesyuarat Majlis Kebangsaan Bagi Hal Ehwal Agama Islam Malaysia Kali ke-70 di Masjid Sultan Salahuddin Abdul Aziz Shah, di sini hari ini.

Hadir sama Perdana Menteri Datuk Seri Anwar Ibrahim yang juga Timbalan Pengerusi Majlis itu.

Sultan Sharafuddin bertitah walaupun telah banyak kejayaan dicapai melalui rundingan di platform MKI, masih terdapat pelbagai perkara yang belum selesai yang memerlukan penglibatan semua ahli-ahli mesyuarat mencetuskan idea dan buah fikiran yang bernas.

Dalam perkembangan lain, Sultan Selangor bertitah baginda mendapati masih ada pihak membangkitkan pandangan secara terbuka berkaitan beberapa isu sensitif yang seharusnya dibincang melalui forum MKI, seperti pertikaian kaedah rukyah dalam menetapkan tarikh permulaan Ramadan serta menentukan anak bulan Syawal.

“Beta berasa dukacita dengan perkembangan ini, kerana walaupun mereka menyatakan tujuannya adalah untuk menegakkan hujah, tapi kenapa sampai menimbulkan keraguan tentang kearifan para mufti yang memahami ilmu falak dan mengambil keputusan yang tidak bertepatan dengan apa yang telah dipersetujui.

“Ini sudah tentunya menimbulkan kekeliruan dalam kalangan umat Islam yang akhirnya boleh mengundang kepada perpecahan,” titah baginda.

Oleh itu, Sultan Sharafuddin bertitah bagi mengelak kekeliruan pada masa akan datang, Jabatan Kemajuan Islam Malaysia (JAKIM) hendaklah mengeluarkan satu ketetapan muktamad berkaitan kaedah penentuan tarikh permulaan Ramadan serta menentukan anak bulan Syawal melalui rukyah dan hisab.

Dalam perkembangan lain, Sultan Selangor turut mencadangkan agar pihak Jakim menyediakan kertas kerja bagi membuat dasar dan prosedur yang komprehensif bagi pendaftaran institusi tahfiz swasta dan persendirian untuk diguna pakai di setiap negeri.–AlHijrah Online


ISRAEL SERANG KEDUDUKAN HAMAS DI GAZA

GAZA CITY: Rejim Israel hari ini menyerang kedudukan Hamas di wilayah Gaza, demikian lapor agensi berita Anadolu yang memetik sumber tentera.

Tiga menara pemantau di utara dan tengah Gaza milik Briged Izz ad-Din al-Qassam, yang juga sayap tentera Hamas, dibedil tentera Israel.

Tiada laporan kecederaan dikeluarkan Kementerian Kesihatan Palestin berhubung insiden itu.

Tentera Israel mendakwa serangan itu dilakukan sebagai serangan balas roket yang dilancarkan dari Gaza ke Israel. – Terjemahan AlHijrah Online


KELINDAN MAUT DALAM KEMALANGAN BABITKAN DUA LORI

SIBU: Seorang kelindan maut apabila lori yang dinaikinya melanggar belakang sebuah lagi lori yang membawa muatan baja di KM 30, Jalan Bukit Brayang, Bukit Sebangkoi, Sarikei, kira-kira 70 kilometer dari sini, awal pagi ini.

Ketua Balai Bomba dan Penyelamat Sarikei Mahmudin Narudin berkata Muhd Ekxmal Hassim Abdul Rahman, 30, yang tersepit di tempat duduk lori itu dengan kesan kecederaan di bahagian badan dan kepala, meninggal dunia di tempat kejadian.

“Pemandu lori berumur 41 yang bersamanya pula, terselamat walaupun mengalami kecederaan di kepala dan turut tersepit di tempat duduknya,” katanya ketika dihubungi hari ini.

Beliau berkata Balai Bomba dan Penyelamat Sarikei menerima panggilan mengenai kejadian itu pada kira-kira pukul 5.49 pagi dan lapan anggota dalam satu jentera yang digerakkan ke lokasi kejadian, berjaya mengeluarkan kedua-dua mangsa kira-kira pukul 6.35 pagi, sebelum diserahkan kepada pihak Hospital Sarikei.

“Kejadian berlaku apabila lori yang dalam perjalanan dari arah Kuching menuju ke Sarikei berlanggar dengan bahagian belakang sebuah lori lain yang dalam arah perjalanan sama,” katanya.


TIADA CUTI KHAS PADA HARI PENGUNDIAN PARLIMEN PADANG SERAI

ALOR SETAR: Kerajaan Kedah tidak dapat mempertimbangkan pemberian cuti khas pada hari pengundian Pilihan Raya Umum ke-15 (PRU-15) Padang Serai, 7 Dis ini.

Menteri Besar Datuk Seri Muhammad Sanusi Md Nor berkata ini kerana pilihan raya itu hanya melibatkan satu kawasan Parlimen sahaja di negeri ini.

“Tak dapat dipertimbangkan sebab satu Parlimen saja. Cuti ini ada kuota terhad,” katanya ringkas ketika dihubungi Bernama di sini hari ini.

Beliau diminta mengulas cadangan Ketua Penerangan Bersatu Datuk Wan Saiful Wan Jan supaya kerajaan negeri itu mengumumkan cuti khas pada 7 Dis ini bagi memudahkan pengundi keluar melaksanakan tanggungjawab mereka memandangkan pengundian diadakan pada hari Rabu.

Suruhanjaya Pilihan Raya (SPR) sebelum ini menetapkan hari pengundian PRU15 bagi Parlimen Padang Serai ditangguhkan kepada 7 Dis dan pengundian awal pada 3 Dis, berikutan kematian calon Pakatan Harapan (PH) yang disahkan bertanding M. Karupaiya pada 16 Nov lepas.

Pilihan raya itu menyaksikan pertembungan enam penjuru yang melibatkan calon Pakatan Harapan, Bersatu, Barisan Nasional, Pejuang, Parti Warisan dan seorang calon Bebas, namun Warisan kemudian mengumumkan tidak mengambil bahagian tetapi logo parti itu masih akan tersenarai dalam kertas undi kerana sudah didaftarkan sebagai satu daripada parti yang bertanding.–AlHijrah Online


KEDAI EMAS DISAMUN, KERUGIAN DIANGGARKAN LEBIH SETENGAH JUTA

IPOH: Tiga pekerja sebuah kedai emas berdepan detik cemas sewaktu baru memulakan operasi perniagaan apabila disamun dua lelaki yang melarikan barang kemas dan wang tunai bernilai kira-kira RM660,000 dalam satu rompakan di Selasar Rokam, Taman Ipoh Jaya di sini hari ini.

Ketua Polis Perak Datuk Mohd Yusri Hassan Basri berkata pihaknya dimaklumkan mengenai rompakan itu kira-kira 10.15 pagi dan polis bergegas ke tempat kejadian untuk siasatan lanjut.

“Hasil siasatan awal mendapati dua lelaki telah mengacukan senjata menyerupai pistol kepada tiga pekerja semasa mereka hendak membuka kedai lalu melarikan sejumlah barang kemas dan wang tunai.

“Namun ketiga-tiga mangsa tidak mengalami kecederaan semasa kejadian. Kes disiasat di bawah Seksyen 395/397 Kanun Keseksaan,” katanya dalam satu kenyataan.

Beliau berkata pihaknya sedang giat memburu dua suspek berkenaan dan orang awam yang mempunyai sebarang maklumat diminta menghubungi Pegawai Penyiasat ASP Fadli Ahmad 019-2500019 untuk membantu siasatan polis.

Tinjauan Bernama ditempat kejadian mendapati pasukan forensik sedang menjalankan siasatan di lokasi tersebut  yang terletak dalam kawasan lot perniagaan. –AlHijrah Online


COVID-19: KEMASUKAN KAPAL, PELANCONG DI PELABUHAN DAN JETI DI LANGKAWI TERUS DIPANTAU

LANGKAWI: Jabatan Laut Malaysia (JLM) terus mengawal selia kemasukan kapal dan pelancong menerusi pelabuhan serta terminal feri penumpang bagi mengekang penularan COVID-19, kata Ketua Pengarah Laut Datuk Baharin Abdul Hamid.

Beliau berkata langkah kawalan itu turut melibatkan kapal serta bot layar dari China dan juga sekiranya pelayar adalah dari negara itu.

“JLM dengan kerjasama Pejabat Kesihatan Daerah atau Negeri serta Pihak Berkuasa Kesihatan Pelabuhan memantau kemasukan pelancong asing melalui laluan Terminal Penumpang Antarabangsa dan Terminal Kapal Persiaran. Pemantauan ini dilaksanakan menerusi saringan kesihatan menggunakan pengimbas suhu atau termometer inframerah.

Selain itu bagi setiap kapal yang memasuki pelabuhan, JLM akan membantu daripada segi pemberitahuan kepada Pihak Berkuasa Kesihatan Pelabuhan sekiranya pelabuhan terakhir disinggahi kapal berkenaan adalah di China,” katanya.

Beliau berkata demikian dalam ucapan Perasmian Kempen Kesedaran Menangani Penularan COVID-19 Peringkat Nasional JLM di Terminal Feri Penumpang Kuah, di sini, hari ini.

Turut hadir Pengarah Laut Wilayah Utara Mohd Hafiz Abd Majid dan Pegawai Kesihatan Daerah Langkawi Dr Mohd Lutpiyuddin Azidin.

Sementara itu mengulas lanjut kempen itu, Baharin berkata JLM berhasrat mendidik serta memupuk kesedaran pengguna feri mengenai kepentingan kebersihan serta kaedah mencuci tangan  dengan betul bagi mencegah bakteria dan virus berbahaya.

Ia termasuk melalui penggunaan pencuci tangan pembasmi kuman serta penutup mulut dan hidung  mengikut prosedur dicadangkan Kementerian Kesihatan Malaysia.

“Adalah diharapkan dengan pelaksanaan kempen ini dapat membantu dan menyumbang kepada usaha kerajaan dalam mencegah dan mengawal penularan COVID-19 di samping mendidik masyarakat untuk lebih prihatin menjaga kesihatan dan kebersihan,” katanya. — BERNAMA


BUDAK LELAKI 11 TAHUN TULAR PANDU KERETA DITAHAN

SHAH ALAM: Tindakan seorang kanak-kanak lelaki berusia 11 tahun memandu kereta milik bapanya di Jalan Banting-Pandamaran, Klang Jumaat lepas, mengundang padah apabila ditahan polis hari ini.

Ketua Polis Daerah Klang Selatan ACP Cha Hoong Fong berkata pihak polis turut menahan bapa kanak-kanak terbabit berumur 49 tahun di sebuah rumah di Pandamaran dekat sini pada pukul 1.15 tengah hari tadi.

Beliau berkata pihaknya menerusi Bahagian Siasatan dan Penguatkuasaan Trafik, Ibu Pejabat Polis Daerah (IPD) Klang Selatan menerima satu klip video yang ditularkan menerusi media sosial berdurasi 1.21 minit.

“Klip berkenaan memaparkan seorang kanak-kanak lelaki memandu sebuah kereta jenis Proton Saga berwarna ‘silver’ yang dipercayai berlaku pada Jumaat lepas kira-kira pukul 6 petang.

“Bertindak atas maklumat, pihak IPD Klang Selatan membuat serbuan di sebuah rumah di Pandamaran hari ini. Polis menahan pemilik kenderaan dan seorang kanak-kanak lelaki yang dipercayai pemandu kereta dalam video yang ditularkan,” katanya dalam satu kenyataan hari ini.

Beliau berkata kedua-dua individu serta kenderaan berkenaan kemudian dibawa ke Balai Polis Trafik, IPD Klang Selatan untuk siasatan lanjut.

Cha berkata kes itu disiasat mengikut Seksyen 39(1) Akta Pengangkutan Jalan (APJ) 1987 iaitu memandu di bawah umur dan Seksyen 111 APJ 1987 iaitu bersubahat atau membenarkan melakukan kesalahan.

“Siasatan juga dijalankan mengikut Seksyen 31(1)(a) Akta Kanak-Kanak 2001 yang membawa maksud melakukan perbuatan pengabaian atau mendedahkan kanak-kanak secara cuai dengan cara yang mungkin akan menyebabkan mengalami kecederaan fizikal atau emosi,” katanya.

Beliau turut menasihati orang ramai agar tidak leka dan sentiasa mengawasi gerak-geri anak masing-masing supaya tidak melakukan tindakan yang boleh mendatangkan bahaya kepada diri sendiri atau harta benda orang lain. –AlHijrah Online


BNM NAIKKAN KADAR OPR KEPADA 3.00 PERATUS

KUALA LUMPUR: Jawatankuasa Dasar Monetari (MPC) Bank Negara Malaysia (BNM) dalam mesyuarat hari ini telah menaikkan Kadar Dasar Semalaman (OPR) sebanyak 25 mata asas kepada 3.00 peratus.

Kadar tertinggi dan terendah koridor bagi OPR turut ditingkatkan masing-masing kepada 3.25 peratus dan 2.75 peratus

BNM dalam satu kenyataan berkata ekonomi global terus didorong oleh permintaan domestik yang berdaya tahan disokong oleh keadaan pasaran buruh yang mantap dan pemulihan ekonomi China yang lebih baik daripada jangkaan.

“Bagaimanapun, ekonomi global terus terjejas oleh tekanan kos dan kadar faedah yang lebih tinggi. Inflasi keseluruhan menurun namun inflasi teras terus melebihi purata yang pernah dicatatkan sebelum ini.

“Pendirian dasar monetari bagi kebanyakan bank pusat dijangka kekal ketat. Prospek pertumbuhan terus bergantung pada risiko pertumbuhan menjadi lebih perlahan, terutamanya oleh ketegangan geopolitik yang semakin meruncing, inflasi sebenar yang lebih tinggi daripada jangkaan dan keadaan pasaran kewangan yang menjadi ketat secara ketara termasuk berikutan tekanan yang berterusan dalam sektor perbankan,” kata bank pusat itu lagi.

Bagi ekonomi Malaysia, perkembangan terkini menunjukkan perkembangan selanjutnya dalam aktiviti ekonomi pada suku pertama 2023 selepas prestasi kukuh semasa 2022.

“Walaupun eksport dijangka sederhana, pertumbuhan pada 2023 akan didorong oleh permintaan domestik,” katanya.

BNM juga menekankan bahawa perbelanjaan isi rumah kekal berdaya tahan, disokong oleh keadaan pasaran buruh yang lebih baik berikutan pengangguran terus berkurangan ke paras sebelum pandemik, dengan peningkatan ketibaan pelancong dijangka meningkatkan aktiviti berkaitan pelancongan.

Projek infrastruktur berbilang tahun yang terus dilaksanakan akan menyokong aktiviti pelaburan. Keadaan kewangan domestik juga terus kondusif untuk pengantaraan kewangan tanpa tanda-tanda pengetatan berlebihan yang mempengaruhi aktiviti penggunaan dan pelaburan.

BNM berkata risiko kepada prospek pertumbuhan domestik agak seimbang, dengan risiko peningkatan terutamanya berpunca daripada faktor domestik seperti aktiviti pelancongan yang lebih mantap daripada jangkaan dan pelaksanaan projek, termasuk daripada Bajet 2023 yang dibentangkan semula, manakala risiko penurunan berpunca daripada pertumbuhan global yang lebih lemah daripada jangkaan dan keadaan pasaran kewangan global yang lebih tidak menentu.

Seperti yang dijangka, inflasi keseluruhan menunjukkan trend menurun pada bulan-bulan kebelakangan ini disebabkan oleh faktor kos yang menurun.

Inflasi keseluruhan dan inflasi teras diramalkan sederhana sepanjang 2023, berpurata antara 2.8 peratus hingga 3.8 peratus.

“Bagaimanapun, inflasi teras akan kekal pada paras kemuncak berikutan keadaan permintaan yang kukuh. Kawalan harga dan subsidi bahan api sedia ada akan terus membendung sebahagian daripada tekanan inflasi yang bertambah,” katanya.

Imbangan risiko terhadap prospek inflasi cenderung ke arah inflasi menjadi lebih tinggi dan akan bergantung pada sebarang perubahan pada dasar dalam negeri termasuk mengenai subsidi dan kawalan harga, perkembangan pasaran kewangan serta harga komoditi global.

“Dengan prospek pertumbuhan domestik kekal berdaya tahan, MPC menilai bahawa sudah tiba masanya untuk menormalkan lagi tahap akomodasi kewangan. Dengan keputusan ini, MPC telah menarik balik rangsangan monetari yang bertujuan untuk menangani krisis Covid-19 dalam menggalakkan pemulihan ekonomi.

“Susulan kekukuhan ekonomi Malaysia yang berterusan, MPC juga mengakui perlunya pendirian dasar monetari yang wajar bagi mengelakkan risiko ketidakseimbangan kewangan pada masa hadapan,” katanya.

Pada tahap OPR semasa, pendirian dasar monetari kekal agak akomodatif dan terus menyokong pertumbuhan ekonomi.

“MPC akan terus memastikan pendirian dasar monetari kekal konsisten dengan prospek inflasi dan pertumbuhan dalam negeri,” katanya. — AlHijrah Online


TENTERA ISRAEL TEMBAK MATI SEORANG REMAJA PALESTIN DI TEBING BARAT

RAMALLAH: Seorang remaja Palestin maut ditembak manakala puluhan yang lain cedera dalam pertempuran antara penunjuk perasaan dengan tentera Israel di Tebing Barat pada Jumaat menurut Kementerian Kesihatan Palestin.

Agensi Berita Xinhua melaporkan, remaja lelaki itu maut selepas ditembak di dada oleh tentera Zionis di Kampung Beita, di Nablus.

Saksi kejadian memaklumkan, pertempuran berlaku di beberapa kawasan di Tebing Barat hingga mengakibatkan puluhan cedera akibat gas pemedih mata dan ditembak dengan peluru getah.

Sejak enam minggu lalu, 30 rakyat Palestin terbunuh manakala ratusan cedera dalam pertempuran dengan tentera Israel di beberapa bandar dan kampung di Tebing Barat. — AlHijrah Online


PELAJAR MADRASAH DITEMUKAN LEMAS DI LANGKAWI

ALOR SETAR: Seorang pelajar madrasah dari Banting, Selangor ditemukan lemas di Hutan Lipur Lubuk Semilang di Langkawi hari ini.

Ketua Pusat Gerakan Operasi Jabatan Bomba dan Penyelamat Malaysia (JBPM) Kedah Penguasa Bomba Zamani Ismail berkata mayat pelajar lelaki berusia 15 tahun itu ditemukan pada 11.40 pagi.

Beliau berkata menurut saksi, sebelum kejadian, mangsa dikatakan sedang bermain air bersama tujuh rakan lelakinya berusia antara 15 dan 16 tahun sebelum dia dipercayai tergelincir dan terjatuh ke dalam sungai di kawasan berkenaan.

“Beberapa rakan cuba menyelamatkan mangsa tetapi usaha mereka tidak berjaya sebelum seorang daripada saksi di situ menghubungi pihak bomba.

“Pihak bomba menerima panggilan kecemasan berhubung kejadian itu pada 9.55 pagi dan lapan anggota dari Balai Bomba dan Penyelamat (BBP) Langkawi telah dikerahkan ke lokasi kejadian,” katanya dalam satu kenyataan hari ini.

Zamani berkata mayat pelajar itu diserahkan kepada pihak polis untuk tindakan lanjut.–AlHijrah Online


Pekerja berkemahiran bakal dapat gaji tinggi

KUALA LUMPUR –  Para pekerja Malaysia digesa menghadiri kursus latihan kemahiran yang sesuai bagi membolehkan mereka mendapat bayaran gaji 20 peratus lebih tinggi.

Menteri Sumber Manusia, M Kula Segaran dipetik oleh Sinar Harian dilaporkan berkata, mana-mana rakyat Malaysia yang boleh membaca dan  menulis layak untuk menyertai kursus latihan kemahiran di mana-mana  institut Pendidikan Teknikal dan Latihan Vokasional (TVET).

“Kebanyakan institut TVET ini mengajar kemahiran asas. Anda tidak memerlukan kertas akademik,” kata beliau semasa sesi pertemuan dengan  diaspora Malaysia di Singapura.

Beliau mengetuai delegasi Malaysia bagi menghadiri Sesi Khas Persidangan Menteri-Menteri Buruh ASEAN dan Singapura mengenai Masa Depan Pekerjaan.

“Kita berusaha untuk  menumpukan 70 peratus bagi latihan dan 30 peratus kursus kerja,”  katanya lagi.

Menurut Kula, terdapat hanya 28 peratus jumlah tenaga kerja di Malaysia ketika ini yang berkemahiran, sedangkan di negara-negara lain seperti Singapura peratusannya mungkin sehingga setinggi 50 peratus.

“Ia langsung tidak memberi prospek yang baik,” kata Kula Segaran.

Hal ini akan mengakibatkan terbantutnya pembangunan dan kemajuan negara dan menyifatkan ia sebagai suatu cabaran besar yang sedang dihadapi oleh negara dan berharap ia boleh diatasi.

Ini termasuklah sasaran untuk mendapatkan 35 peratus tenaga kerja berkemahiran melalui Rancangan Malaysia Kesebelas  (RMK-11) yang akan berakhir tahun depan.

“Sekarang saya berusaha untuk mempercepatkan keseluruhan isu dan memberi keutamaan kepadanya,” katanya.

Menurut beliau lagi, antara cabaran yang dihadapi kementeriannya ialah terdapatnya sesetengah majikan yang enggan menghantar pekerja mereka  mendapatkan latihan bagi meningkatkan kemahiran mereka, sama ada kerana bimbang kehilangan pekerja atau mereka tidak bersedia untuk memberikan cuti tanpa rekod.

Manakala bagi pihak pekerja pula, mereka tidak menyedari mengapa mereka perlu pergi untuk meningkatkan kemahiran.

Justeru itu beliau berjanji akan memberikan insentif khas kepada mereka yang mahu mendapatkan kemahiran untuk mentranformasi keseluruhan proses.


PEKERJA KILANG MAUT DIHEMPAP FORKLIFT

SHAH ALAM: Seorang pekerja warga Pakistan maut dihempap forklift yang dipandunya dalam kejadian di sebuah kilang pemprosesan kertas di Pulau Indah, Klang awal pagi semalam.

Jabatan Keselamatan dan Kesihatan Pekerjaan (JKKP) Selangor dalam kenyataan berkata siasatan pihaknya mendapati kejadian pada kira-kira 2 pagi itu berlaku ketika mangsa memandu forklift itu secara mengundur dengan laju dan fork dinaikkan pada aras tertinggi.

“Mangsa yang berumur 20 tahun itu telah membuat pusingan U secara mengejut menyebabkan forklift tersebut terbalik lalu menghempap badan mangsa. Mangsa maut di tempat kejadian,” ujarnya.

Susulan daripada kejadian tersebut, JKKP Selangor telah mengeluarkan Notis Pembaikan untuk membuat perancangan berkenaan dengan pengemasan secara berkala di kawasan tempat kerja kepada majikan.

“Siasatan lanjut akan dijalankan bagi mengenal pasti punca-punca kemalangan dan pihak yang bertanggungjawab ke atas kemalangan tersebut. JKKP Selangor akan mengambil tindakan perundangan ke atas pihak yang bertanggungjawab sekiranya didapati terdapat pelanggaran di bawah peruntukan Akta Keselamatan dan Kesihatan Pekerjaan 1994.”

“JKKP Selangor juga memandang serius setiap kemalangan melibatkan pekerja mahupun orang awam. Majikan mempunyai kawalan penuh ke atas sebarang aktiviti di tempat kerja dan mengenal pasti terlebih dulu risiko atau bahaya di kawasan mereka,” katanya.–AlHijrah Online


PELAN PEMULIHAN TH RUMIT PUNCA KELEWATAN LAPORAN AUDIT

KUALA LUMPUR: Kelewatan pembentangan Laporan Tahunan dan Penyata Kewangan Tabung Haji (TH) 2018 berpunca Pelan Pemulihan dan Penstrukturan Tabung Haji oleh kerajaan terdahulu yang kompleks dan tidak pernah dilakukan sebelum ini.

TH dalam satu kenyataan menjelaskan, pelan berkenaan mengakibatkan proses pengauditan memakan masa yang agak panjang, sekali gus mendorong kelewatan pembentangan Laporan Tahunan dan Penyata Kewangan TH.

Menurut TH, laporan Penyata Kewangannya bagi 2018 telah dihantar kepada Jabatan Audit Negara pada April 2019 namun hanya dapat dibentangkan di Parlimen hari ini.

“Sijil Audit Bersih daripada Ketua Audit Negara hanya dikeluarkan pada 21 November 2019. Pada masa sama, TH perlu melalui proses biasa dan mendapatkan ulasan daripada agensi kerajaan berkaitan di mana ulasan-ulasan ini telah diperoleh pada 19 Disember 2019.”

Menurut kenyataan TH lagi, laporan kewangan itu kemudiannya diserahkan kepada Menteri di Jabatan Perdana Menteri (Hal Ehwal Agama) pada ketika itu untuk dibentangkan di Mesyuarat Jemaah Menteri, seterusnya di Parlimen setelah mendapat persetujuan kabinet.

TH bagaimanapun memaklumkan, laporan berkenaan gagal dibentangkan pada tahun lalu berikutan Sidang Parlimen berakhir pada 19 Disember 2019.

“Perancangan asal untuk membentangkannya di Parlimen semasa Sidang Parlimen pada Mac 2020. Namun ia juga tidak dapat dilakukan kerana perubahan kerajaan dan penangguhan sidang Dewan Rakyat semasa Perintah Kawalan Pergerakan (PKP).”

Sehubungan itu laporan berkenaan hanya dapat dibentangkan di Parlimen setelah diluluskan Mesyuarat Jemaah Menteri untuk dibentangkan pada 14 Ogos lalu.

Sementara itu, jelas TH, bagi Laporan Tahunan dan Penyata Kewangan bagi 2019, proses pengauditan masih lagi berjalan.

“Ia akan dibentangkan dalam Mesyuarat Jemaah Menteri setelah pengauditan selesai sebelum dikemukakan ke Parlimen,” menurut kenyataan itu. — AlHijrah Online


ARAB SAUDI BENARKAN PEMEGANG VISA PELANCONG TUNAI UMRAH

RIYADH: Arab Saudi pada Sabtu mengumumkan pihaknya membenarkan semua pelawat termasuk pemegang visa pelancong untuk menunaikan umrah, lapor Xinhua memetik Agensi Berita Arab Saudi.

Menurut Kementerian Haji dan Umrah, keputusan itu berkuat kuasa untuk musim umrah bermula 30 Julai bertujuan memberi jemaah pengalaman ibadah dan menikmati kebudayaan setempat.

Kebenaran itu juga terpakai kepada pemegang visa semasa ketibaan atau e-visa dan visa Amerika Syarikat, British atau Schengen.

Pemegang visa untuk melawat ahli keluarga dan lain-lain juga boleh menunaikan umrah dengan membuat janji temu melalui aplikasi Eatmarna atau menghantar permohonan ke Unified National Visa Platform.

Pelawat juga dikehendaki memiliki insurans kesihatan COVID-19, kemalangan, kelewatan atau pembatalan penerbangan serta isu lain yang berkaitan umrah.

Kementerian Haji dan Umrah mengumumkan 20,000 visa umrah telah dikeluarkan pada 31 Julai.

Keputusan itu dibuat susulan pengumuman Arab Saudi pada awal bulan ini untuk memperkenalkan semula program visa semasa ketibaan selepas digantung selama kira-kira dua tahun akibat pandemik COVID-19.

Arab Saudi pernah mengeluarkan visa haji dan umrah untuk jemaah haji, tetapi hanya membenarkan jemaah berada antara di kota Mekah dan Madinah bagi melaksanakan ibadah itu. – AlHijrah Online


PM BANGGA BAHASA MELAYU DIMARTABAT DI PENTAS DUNIA

KUALA LUMPUR: Perdana Menteri Datuk Seri Ismail Sabri Yaakob menzahirkan rasa bangga selepas melihat bahasa Melayu dimartabatkan di pentas dunia.

Ia selepas ahli Parlimen Australia kelahiran Malaysia, Sam Lim menyampaikan ucapan sulungnya di Parlimen di Perth, Australia dalam bahasa Melayu.

Ismail Sabri menerusi ciapannya di Twitter turut mengucapkan tahniah atas pelantikan Sam sebagai Ahli Parlimen Tangney.

“Bahasa Melayu bergema di bumi Australia. Saya bangga melihat bahasa Melayu dimartabatkan di pentas dunia oleh Sam Lim ketika menyampaikan ucapan sulung beliau di Parlimen Australia.

“Tahniah atas pelantikan sebagai Ahli Parlimen Tangney di Perth dan selamat berkhidmat,” katanya hari ini.

Ahli Parlimen Australia kelahiran Malaysia, Sam Lim menarik perhatian ramai apabila membuat ucapan sulungnya di parlimen negara itu menggunakan bahasa Melayu dan Cina.–AlHijrah Online


PENGARAH VETERAN ‘MAT LONDON’ TENAT, KELUARGA MOHON DOA

KUALA LUMPUR: Presiden Persatuan Pengarah Filem Malaysia (FDAM), Dr Ahmad Ibrahim atau Mat London, 74, dilapor kritikal dan sedang ditidurkan.

Ahmad dirawat di Unit Rawatan Rapi (ICU) Hospital Kuala Lumpur (HKL) sejak 16 Jun lalu akibat jangkitan paru-paru.

Menurut anaknya, Amie Sofia Ahmad, seluruh anggota keluarga akan berkumpul di HKL hari ini susulan keadaan kesihatan Ahmad yang merosot.

“Keadaan Papa masih sama, bergantung dengan oksigen. Masih di ICU, HKL. Kami adik beradik akan berada di HKL hari ini,” jelas Amie ketika dihubungi Alhijrah Online melalui Whatsapp.

Amie Sofia adalah salah seorang pengacara program bual bicara pagi, Assalamualaikum, terbitan TV Alhijrah.

Sementara itu, Amie Sofia turut berterima kasih di atas doa dan perhatian yang diberikan oleh pelbagai pihak berikutan ujian yang melanda keluarganya ketika ini.

Media tempatan sejak minggu lalu turut melaporkan keadaan Ahmad yang turut berdepan komplikasi penyakit lain sekali gus menjejaskan keadaan kesihatannya. –Alhijrah Online


Malaysia berdepan cuaca panas hingga Oktober

KUALA LUMPUR – Cuaca panas yang sedang dialami Malaysia dijangka berterusan hingga Oktober ini, kata Timbalan Menteri Tenaga, Sains,  Teknologi, Alam Sekitar dan Perubahan Iklim (Mestecc), Isnaraissah  Munirah Majilis.

Selain Malaysia, negara jiran Singapura dan Sumatera, Indonesia dijangka turut mengalami cuaca yang sama.

“Kita jangka akan mengalami kekurangan taburan hujan dengan cuaca lebih panas dan kering tahun ini tanpa fenomena El Nino dan La Nina sehingga Oktober,” jelas beliau yang dipetik Bernama ketika ditanya mengenai intipati Mesyuarat ke-21 Kumpulan Kerja Teknikal (TWG) dan Jawatankuasa Pemandu Peringkat Menteri Sub-Wilayah Mengenai Pencemaran Jerebu Rentas Sempadan yang berlangsung di Brunei.

Beliau berkata demikian dalam program temu bual Ruang Bicara terbitan Bernama News Channel (BNC) di sini malam tadi.

Menurut belaiu lagi, kelima-lima negara yang terlibat telah membentangkan tindakan yang diambil untuk menangani kejadian  kebakaran dan jerebu di negara masing-masing.

Antara maklumat tindakan yang dikongsi ialah menjalankan pemantauan cuaca dan titik panas secara berterusan, menguatkuasakan undang-undang dan mensiap-siagakan peralatan dan sumber tenaga manusia untuk sama-sama memantapkan pemadaman kebakaran.

Mesyuarat tahunan yang
 melibatkan 4 negara Asean lain, iaitu Brunei, Indonesia, Singapura dan
Thailand diadakan bagi memantau dan memperincikan langkah yang diambil
dalam mengatasi jerebu merentasi sempadan itu.

Inisiatif untuk menangani masalah jerebu di peringkat Asean dimulakan selepas episod pencemaran yang serius pada 1997 yang membawa kepada termeterainya perjanjian Asean Mengenai Jerebu merentasi sempadan yang ditandatangani  oleh 10 negara di Kuala Lumpur pada 10 Jun 2002.


Ujian ‘unik’ syarikat di Australia ambil pekerja baharu

HAWTHORN – Seorang bos di sebuah firma perisian perakaunan di Australia berkongsi ujian mudah yang digunakannya ketika mengendalikan temuduga pengambilan pekerja baharu.

Laporan agensi berita yang dipetik Sinar Harian menyebutkan Trent Innes dari syarikat Xero Australia tidak akan mengambil calon pekerja yang gagal ‘ujian cawan kopi’ kerana percaya ujian tersebut menyerlahkan sikap sebenar seseorang.

Malah sesiapa yang gagal ujian tersebut akan disenarai hitam dari syarikat terbabit.

Bercakap dalam satu temuramah, Innes berkata, sebelum menjalankan sesi temuduga dia akan membawa calon ke ruangan dapur di pejabatnya di mana minuman (selalunya kopi) akan disediakan.

“Kemudian kami akan membawa minuman tersebut ke bilik temuduga dan di hujung sesi saya akan melihat sama ada calon akan membawa kembali cawan kosong tersebut ke dapur.

“Kemahiran boleh diasah, ilmu pengetahuan juga boleh dipelajari namun sikap yang baik adalah lebih mustahak.

“Di syarikat ini kami mengamalkan konsep ‘basuh cawan kopi anda’,” kata Innes sambil menambah disebabkan konsep tersebut pejabatnya terutama ruangan dapur sentiasa bersih.

Menurut Innes, ‘ujian cawan kopi’ itu bertujuan memastikan calon pekerja yang layak dapat menyesuaikan diri dengan budaya dalaman syarikat dan memberikan yang terbaik.


Banduan selamatkan bayi

AMERIKA SYARIKAT, 18 Februari –
Sekumpulan banduan di Florida menerima pujian netizen selepas membantu
menyelamatkan seorang bayi perempuan terperangkap di dalam kereta yang
terkunci.

Jurucakap pejabat sherif Pasco
County, Kevin Doll berkata, ibu-bapa kepada bayi berusia 12 bulan itu pada
mulanya mencadangkan kepada bomba supaya memecahkan cermin kereta jenis SUV itu
kerana panik.

Namun, sekumpulan banduan yang
kebetulan berada di lokasi kejadian kerana ditugaskan mengecat petak parkir
Pusat Kehakiman West Pasco, tampil menghulurkan bantuan.

Memetik kenyataan agensi berita,
Sinar Harian melaporkan banduan terbabit yang diiringi penyelia mereka hanya
mengambil masa dua minit bagi membuka pintu kenderaan terbabit.

Ibu bayi berkenaan, Shadow Lantry
yang merakam insiden berkenaan mengucapkan penghargaan kepada banduan terbabit
kerana menyelamatkan anak kecilnya.


NGO DESAK OIC KELUARKAN NOTA SOLIDARITI UNTUK PEJUANG KEMERDEKAAN PALESTIN

KUALA LUMPUR: Empat pertubuhan bukan kerajaan (NGO) menyeru Pertubuhan Persidangan Islam (OIC) supaya mengadakan mesyuarat tergempar bagi mengeluarkan nota solidariti kepada pejuang kemerdekaan Palestin.

Menyatakan sokongan penuh mereka kepada Operasi Banjir Al-Aqsa untuk melindungi Masjidil Aqsa yang dilancarkan oleh Hamas bersama pejuang Al-Qassam, Islamic Jihad, Al-Quds dan batalion Jenin bagi menentang Israel, kumpulan NGO itu menekankan bahawa kekejaman Israel terhadap rakyat Palestin mestilah ditentang oleh umat Islam dan pemimpin Muslim di seluruh dunia.

“Operasi ini adalah tindakan balas yang berani untuk mengubah status quo yang menyaksikan Israel sering dilihat menang dalam banyak konfrontasi. Israel telah mendatangkan penderitaan yang mengerikan ke atas rakyat Palestin, baik Muslim dan Kristian, di tanah yang diduduki selama lebih tujuh dekad.

“Namun gerakan penentangan telah mengumpulkan lebih banyak kekuatan untuk bertahan,” menurut NGO berkenaan dalam kenyataan bersama mereka, yang turut menyeru umat Kristian untuk bergabung bagi membebaskan Al-Aqsa dan semua tempat suci di Baitul Maqdis.

Kenyataan itu dikeluarkan oleh Presiden Majlis Perundingan Pertubuhan Islam Malaysia (MAPIM), Pengerusi Aliansi Masjid Sedunia Pertahan Al-Aqsa Datuk Seri Syekh Ahmad Awang, Pengerusi Sekretariat Himpunan Ulama Asia Datuk Syekh Abdul Ghani Samsudin dan  Setiausaha Agung Sekretariat Palestin Malaysia Syed Syekh Attas.

Semalam, dilaporkan, Ketua Tentera Hamas Mohammed Deif mengisytiharkan permulaan operasi ketenteraan menentang Israel susulan serangan roket bertubi-tubi daripada Semenanjung Gaza.

Tujuan Operasi Banjir Al-Aqsa adalah bagi menghentikan pelanggaran Israel.

Berikutan itu, tentera Israel melancarkan Operasi Pedang Besi ke atas Hamas di Semenanjung Gaza dan Perdana Menteri Israel Benjamin Netanyahu turut dilaporkan sebagai berkata “warga Israel, kita sedang berperang”.

Menurut NGO berkenaan, kekejaman tentera pendudukan Israel terhadap rakyat Palentin berlanjutan lebih tujuh dekad tanpa tindakan berkesan oleh masyarakat antarabangsa untuk menghentikan kekejaman itu.

“Sejak Perjanjian Oslo, realitinya bertambah buruk. Gerakan penentangan adalah satu-satunya kekuatan yang menggerunkan untuk mencabar tentera Zionis. Jenayah terhadap kemanusiaan dan pelanggaran undang-undang antarabangsa semakin buruk dan meningkat saban hari.

“Sesiapa sahaja yang menghadapi realiti ini akan terpaksa melancarkan penentangan dalam situasi sedemikian.  Hamas dan pejuang Palestin yang lain mempunyai alasan yang kukuh untuk menyerang balas,” tegas mereka. — AlHijrah Online


MAYAT DITEMUKAN DI GEAR MENDARAT PESAWAT TURKISH AIRLINES DI ISTANBUL

ISTANBUL: Mayat yang identitinya belum dikenal pasti ditemukan di gear pendaratan pesawat Turkish Airlines selepas mendarat di Istanbul dari Amsterdam lewat Khamis, jurucakap syarikat mengesahkan, lapor Agensi Berita Jerman (dpa).

Polis dan syarikat penerbangan masing-masing sedang menyiasat kejadian itu, menurut jurucakap berkenaan.

Agensi berita swasta Demiroren berkata selepas pesawat Airbus A330 dari Amsterdam itu mendarat di Lapangan Terbang Istanbul lewat Khamis, pasukan penyelenggaraan teknikal menemukan mayat itu semasa pemeriksaan rutin. — AlHijrah Online


SHAHIR JUARA HIJRAHKAN LAGUKU

KUALA LUMPUR: Ahmad Shahir Zawawi atau Shahir dinobatkan sebagai juara pertandingan nyanyian berkonsepkan realiti, Hijrahkan Laguku Musim Pertama.

Shahir yang menghijrahkan lagu ‘Madah Berhelah’ dari Ziana Zain bertajuk ‘Madahku’ pada peringkat ‘final’ hari ini membawa pulang hadiah utama RM100,000.

Sementara itu, tiga bintang Hijrahkan Laguku yang turut bersama dalam pentas akhir merangkul naib johan dengan masing-masing membawa pulang hadiah berupa wang tunai RM20,000.

Tiga bintang Hijrahkan Laguku tersebut adalah Datuk Nashrudin Elias, Fikri Mark Adam Abdullah (Mark Adam) dan Wan Syahman Wan Yunus (Iwan Syahman).

Hadir menyampaikan trofi kepada pemenang, Menteri di Jabatan Perdana Menteri, Senator Idris Ahmad.

Turut hadir, Yang Dipertua Yayasan Dakwah Islamiah Malaysia (YADIM), Nasruddin Hassan dan Ketua Pegawai Eksekutif TV Alhijrah, Namanzee Harris —AlHijrah Online